Luka 7 ARNNT - Jesus dew dungufilu ti pu che, fey amuy - Bible Search\nJesus tremolfi kiñe Roma tuwchi kapitan ñi kona\n(Matew 8.5-13; Juan 4.43-54)\n1Jesus dew dungufilu ti pu che, fey amuy ta Kapernaum. 2Mülerkey tüye mew kiñe Roma tuwchi kapitan, fey nierkey kiñe kona, tañi rume piwkeyenieel. Fey tüfachi kona rume kutrankülerkey ka femngechi epe larkey dewma. 3Fey ti kapitan allkülu ñi miyawün ta Jesus, werküfi kiñe mufü putremke judiu tañi llellipulmeaetew fey ñi tremolelpayaetew ñi kona. 4Kisu engün puwi Jesus mew, fey rume llellipufi engün feypilen mew:\n—Tüfachi kapitan kümeafuy tami füreneafiel. 5Kisu ta küme trokituñmaeiñmew taiñ trokiñche ka kisu müten dewmaleleiñmew taiñ nieelchi sinagoga.\n6Feymew Jesus kiñentrür amuy tüfeychi pu che engün, fey fülpulu ti ruka mew, fey ti kapitan werküy ñi pu weni tañi feypiafiel:\n—Ñidol, küpakilnge. Iñche ta Roma tuwünche. Rume yamnieeyu tami konpuael iñche ñi ruka mew. 7Feymew tatey iñche ta kisu amulan rume tami yemeafiel. Re werküdungunge müten tañi tremoltuael ñi kona. 8Iñche kafey nien tañi werkükeetew tati longkolelu iñche mew ka femngechi iñche nien tañi pu soltaw ñi werkükeel. Femngechi ta werküfiyüm kiñeke tüfa engün ñi amuael, amukey. Ka femngechi werküfiyüm kangelu ñi küpayael, fey küpakey. Ka werküfiyüm ñi kona ñi femael chem küdaw rume, fey femkey.\n9Feymew Jesus rume afmatulewey allkülu tüfachi dungu, fey leliwülfi ti pu che ñi inanieetew ka feypifi:\n—Rüf dungu feypiwayiñ, ngelay kiñe israelche rume fente feyentulelu tüfachi wentru reke.\n10Feymew ti pu werken, wiñotulu engün ta ruka mew, peputufingün ti kona ñi dew tremolkületun.\nJesus wiñomongeltufi kiñe lantu domo ñi püñeñ\n11Fey dew rupalu tüfachi dungu, Jesus amuy kiñe waria mew Nain pingelu. Kompañuwkülen amuy ñi pu disipulu engün ka rume fentren che. 12Fey petu fülpulu ti waria mew, pefi ñi yeniengen ta kiñe la ñi rüngalmengeael. Feyti la kiñen püñeñ ürke ñi ñuke mew ka lanturkey ti domo. Kompañnieeyew rume fentren che mülelu ti waria mew. 13Fey Ñidol, pefilu ti domo, kutranpiwkeyefi ka feypifi:\n14Feymew müten fülkonpuy, ka nüfi ñi kuwü mew ti llangi ñi yeniengemum ti alwe. Fey ti pu che ñi yenieetew, witrakünuwi engün. Fey Jesus feypifi ti la:\n—Weche, eymi ta feypipeeyu: ¡Witrapüratunge!\n15Feymew ti la anüpüray ka eluwi ñi dunguael, fey Jesus elutufi ñi püñeñ ti domo.\n16Fey pengelu ñi femün, kom ti pu che llükay, fey eluwi engün ñi püramyeafiel ta Ngünechen feypilen mew:\n—Kiñe fütra pelon wentru ta pewfaluwi iñchiñ mew. Ngünechen tukulpay tañi kelluafiel ñi trokiñche.\n17Fey Judea trokiñ mapu mew ka wall püle kimngey ta Jesus ñi femün tüfachi dungu.\nJuan tati Fawtisachefe ñi epu werken\n18Juan kimürkey kom tüfachi dungu, kisu ñi pu disipulu am kimelürkeetew. Fey mütrümfi epu ñi disipulu, 19fey werküfi ñi amuael engu ta Jesus mew tañi ramtumeafiel: “¿Rüf mew eymi am tati Cristo küpayalu pinieel kam üngümaiñ ta kangelu?” 20Fey Juan tañi epu werken fülkonpuy engu Jesus mew, fey feypipufingu:\n—Juan ti Fawtisachefe ta werküeyumew tami ramtuwafiel ta ‘¿eymi pemay tati küpayalu kam üngümaiñ ta kangelu?’\n21Feychi lelen mew müten, Jesus tremolyefi rume fentren che kutranküleyelu ka kutrankawkülelu ti pu weküfü mew ka eluyetufi ñi pelotuael rume fentren trawma.\n22Feymew Jesus feypifi ta Juan ñi epu disipulu:\n—Amutumu ka feypiputuafimu ta Juan tamu peel ka tamu allküel. Nütramelputuafimu tati pu trawma ñi pelotun, ka ti pu küntro ñi trekatun, tati pu che nielu lepra kutran ñi tremotun, ti pu pilungelu ñi allküyetun, feyti pu la ñi wiñomongetun, ka ti pu pofre ñi wewpilelngen ti montuluwün dungu. 23¡Fey sakinngeay tati welulkawnolu ñi maneluwael iñche mew! ―pi.\n24Fey dew amutulu Juan ñi epu werken, Jesus eluwi ñi dunguafiel ti pu che ñi chumngechi chengen ta Juan, feypilen mew: “¿Chem anta tripaymün tamün pemeael ti uwe lelfün mew? ¿Angken kachu mefürkamekeetew ta kürüf? 25¿Chem am pemeymün? ¿Kiñe wentru llümllüm kümeke takuwün tukunielu? Eymün kimnieymün tüfeychi re llümllüm kümeke tukuluwkülekelu ka re kawiñ mew mülekelu, tüfachi pu che ta longko ülmen ñi ruka mew müten mülekey. 26Fey ¿chem ürke amfe tripaymün tamün pemeael? ¿Kiñe pelon wentru? May, feyngey, kiñe pelon wentru, welu doy fütra pepiluwlu ti pelon wentru mew 27Juan mew ta mupirkey tañi feypilen ta Ngünechen ñi Wirin Chillka:\n‘Iñche wüne werküan tañi werken,\nfey ta famngechi wüne ngülamtuafi tati trokiñche femngechi llowaeymew engün.’+\n28Iñche ta feypiwayiñ, ngelay iney rume trürniefilu ta Juan, welu tati dew koneltulelu Ngünechen ñi ülmen mülewe mew, doy wünenküley ta Juan mew.”\n29Kom tüfeychi pu che allkütufilu ta Juan, kenü ti pu kofrakelu ta impuestu Romangealu kütu fawtisaeyew ta Juan, ngüneduamlu engün am Juan ñi wewpiken Ngünechen ñi nor dungu. 30Welu ti pu farisew ka ti pu kimeltukelu ta Moyse ñi ley dungu, pilay engün ñi fawtisayaetew ta Juan, fey ta famngechi illamtufingün Ngünechen tañi ayüfel ñi füreneaetew ta kisu engün.\n31“¿Chem mew chey trürümafuiñ tüfachi pu che fantepu mew müleyelu? ¿Chem mew adentuley engün? 32Inayentuley tati pichikeche mew anükünuwkelu tati pülasa mew ka wirareluwkelu ti traf pichikeche ñi ayekayael engün:\n‘Dunguleluwiyiñ ta flawta, welu eymün purulaymün.\nKa ülkantuleluwiyiñ ti weñangkünngechi ül, welu eymün ngümalaymün.’\n33Fey küpalu ta Juan ti Fawtisachefe kisu ta pekanka ikelay ka putukelay rume, welu eymün feypikefimün: ‘weküfü ñi ngünenieetew.’ 34Ka femngechi küpay ti Wentrukünuwpalu, fey ikey ka putukey, welu eymün feypikefimün: ‘ifengey ka putufengey.’ Weniyefi ti wesake dunguyen che ka ti pu kofrakelu impuestu Romangealu. 35Welu Ngünechen ñi fütra kimün kimfalkey kom tañi llowetewchi pu che mew.”\nJesus wiñoduamafi kiñe wesa mongenngechi domo\n36Kiñe farisew mangelfi ta Jesus ñi imeael kisu ñi ruka mew, fey Jesus amuy ti farisew ñi ruka mew, fey anüpuy ñi iyael ta mesa mew. 37Fey tiyechi waria mew mülerkey kiñe domo yafkafe mongen nielu. Fey kimlu ñi mülepun ta Jesus ti farisew ñi ruka mew, amuy, fey puwüli kiñe pichi fotilla apolelu perfume mew. 38Ngümalen fülpuy Jesus ñi namun, fey eluwi ñi küchuñmayafiel ñi külle mew. Ka pürüm piwümeltufi ñi tünay longko mew. Ka truyuñmafi ñi namun, fey ka tukulelfi perfume ñi namun mew.\n39Fey ti farisew mangelfilu ta Jesus, pefilu ti domo ñi femün, rakiduami: “Tüfachi wentru feyngefule ñi pelon wentrungen, ngüneduamafuy chem domo ñi nüpeetew. Tüfa ta rume wesa mongenngechi domo.”\n40Feymew Jesus feypifi ta Simon:\n—Simon, kiñe dungu ayülen tami feypiafiel.\nFey llowdungueyew ta Simon:\n—Feypien müten, kimeltufe.\n41Feymew Jesus feypi:\n—Epu wentru defelerkey pülata kiñe ülmen wentru mew tati arengülümkelu ta pülata. Kiñe defelerkey kechu warangka moneda, fey kangelu kechu mari moneda. 42Fey pepi kullinolu engu am, fey ti arengülümkelu ta pülata mür wiñoduamatufi ti epu defeniekeetew. Fewla feypien: ¿chuchi chey ti epu defelelu doy piwkeyeaeyew?\n43Feymew llowdungueyew Simon:\n—Iñche ta feypin tati doy alün defelefulu.\nFey Jesus feypifi ta Simon:\n—Küme feypimi tati, Simon.\n44Feymew Jesus leliwülfi ti domo, fey feypifi ta Simon:\n—¿Ngüneduamfimi ñi chumün tüfachi domo? Tayi konpapen tami ruka mew, fey elulaen ko tañi küchayael ñi namun, welu feytachi domo küchuñmaenew ñi namun kisu ñi külle mew, fey ka piwümüñmatuenew kisu ñi tünay longko mew. 45Truyulaen rume, welu ti domo konpalu müten tüfa mew, fentekünulay ñi truyuñmaetew ñi namun. 46Ilfuyel-laen ta aseyte ñi longko mew, welu kisu tukulelenew perfume ñi namun mew.+ 47Feymew feypiaeyu kisu tañi fentren yafkan ñi nieel mew wiñoduamaletuy, kisu am rume piwkentukuetew. Welu kiñe che ineyngele rume pichin yafkan mew wiñoduamangetule, rume pichin piwkeyen pengelay.\n48Feymew Jesus pürüm feypifi ti domo:\n—Tami yafkan mew ta dew wiñoduamangetuymi.\n49Fey ti kakelu pu mangel mülelu tüye mew, eluwi ñi ramtuwael engün: “¿Iney anta tüfa, yafkan mew kütu wiñoduamachetuy?”\n50Welu Jesus leliwülniefi ti domo, fey feypifi:\n—Tami mupiltun mew montuluwimi. Küme duamkechi amuñmutunge.


¿Chem duamfalngey ñi kimafiel Biblia? | Fillke ramtun Biblia mu\nPAPELTUAFUYMI afrikáans albanés alemán amárico armenio asamés azerí azerí (alfabeto cirílico) birmano bislama búlgaro cebuano checo chichewa chino mandarín (simplificado) chino mandarín (tradicional) chitonga chitumbuka cibemba cingalés coreano croata danés efik enzema eslovaco esloveno español estonio ewé feroés finlandés fiyiano francés georgiano griego hausa hebreo hiligaynon holandés húngaro ibo ilocano indonesio inglés islandés italiano japonés kikamba kikuyu kiniaruanda kirguís kiribatiano kirundi lingala lituano luganda macedonio malayálam malgache maltés mapudungun noruego osético papiamento de aruba papiamento de curazao persa polaco portugués rumano ruso samoano sena serbio serbio (alfabeto latino) sesoto de Lesoto setsuana shona suajili sueco tagalo tai tamil telugu tsonga turco turcomano tártaro ucraniano umbundú vendal vietnamita xhosa yoruba zulú árabe\nBiblia feypi chem taiñ femal ñi adümafiel tañi werkün dungu. Taiñ feypietew Ngünechen Biblia mu, kom che kimafuy, fey “ newe küdawngelay ” iney no rume mu (Deuteronomio 30:11).\nKüme rakiduamnieal. Müley taiñ kimtukual Biblia ñi küpan Chaw Ngünechen mu. Kafey müley taiñ ñom piwkengeal, Ngünechen am duamkelafi pu mallmangelu (1 Tesalonisense 2:13; Santiaw 4:6). Ka femngechi, ngelay taiñ pürüm feyentual taiñ papeltuel kam feypingeel mu, welu may Chaw Ngünechen ayüniey iñchiñ taiñ küme adnieafiel chem taiñ rakiduamken (Romanu 12:1, 2).\nNgillatual taiñ nieal kimün. Biblia feypi Proverbios 3:5: “ Eymi tami rakiduam mu reküluwkinolnge ”. Falin-ngey taiñ ‘ ngillatuafiel ’ taiñ Wenu Chaw ñi eluaetew kimün ñi küme kimafiel ti Biblia (Santiaw 1:5).\nRumel chillkatuleal. Rumel chillkatufiliyiñ Biblia doy kümelkayaeiñmu, welu chillkatufiliyiñ kiñeke mu müten newe kimürpulayaiñ llemay (Josué 1:8).\nInaduamal kiñeke trokiñke dungu Biblia mu. Inaduamliyiñ kiñeke trokiñke dungu Biblia mu doy küme adümafiyiñ tañi kimeltukeel. We chillkatufiliyiñ Biblia kümeafuy wüne ngüneduamal ti kimeltun doy küdawngenolu, fey wüla adümürpuafuiñ ti doy küdawngechi kimeltun (Ebrew 6:1, 2). Kafey ngüneduamfiliyiñ fillke versikulo, kimtukuaiñ chumngechi tati Biblia kidutu kimfaluwkey ka “ kiñeke dungu küdawngelu ñi longkontukungeael ” kütu (2 Pedro 3:16).\nEluwal taiñ kellungeal. Biblia yafültukueiñmu ñi eluwal taiñ kelluaetew tati doy adümuwlu Biblia ñi kimeltun mu (Hecho 8:30, 31). Pu Dungukelu Iney Ngen Jewba kofrangenon mu kimeltukeyngün Biblia mu. Pu kuyfike kristiano reke, famülke mu inaduamkeyngün fillke versikulo ñi kimeltulelafiel pu che Biblia ñi rüf kimeltukeel (Hecho 17:2, 3).\nFütra pepiluwün nieal kam adümuwküleal kimün mu. Jesus ñi mari epu apostol kimtukuyngün ti Biblia ka kimeltulelfingün ti pu che, kiñeke che feypietew rume “ ñi newe fütra kim papeltunon ” (Hecho 4:13).\nNieal plata. Taiñ kimal chem ñi kimeltukeel ti Biblia duamfalngelay plata taiñ kullial. Jesus feypifi tañi pu inaniekeetew: “ Eymün ta re elungeymün [...] ka femngechi re wülafimün ta eymün ” (Matew 10:8).\nTati Biblia Fillke ramtun Biblia mu\nPapeltuafiel Biblia: ¿chumngechi eluwküleafun?\n¿Chumngelu fentreley Biblia?


¿Chumngechi kuñiwtukuafuiñ taiñ piwke? | Ñi chillkatungeal\nTROKIÑ ÑI CHILLKATUNGEAL 3\n“Kom dungu mu tami kuñiwtukukefiel, doyelchi may kuñiwtukuafimi tami piwke” (PROV. 4:23).\n36 ÜLKANTUN Kuñiwtukuafiyiñ taiñ piwke\n1, 2. Chaw Jewba, ¿chumngelu piwkeyefi ta Salomon? Ka ¿chumngechi kümelkangey?\nSALOMON weche wentrungelu müten longko ülmenkünungey Israel mu. Pichi rupalu, kiñe pewma mu Jewba pewfaluweyew ka feypieyew: “Feypien chem dungu ayüafuymi tami eluafiel”. Salomon feypi ñi weche wentrungen ka adümuwnon, feymu ngillatufi ta Jewba: “Eluen tami feyentuafiel kom piwke mu, fey ñi jusgayafiel tami pu che” (1 Rey. 3:5-10). Femngechi Salomon pengeli fente tañi ñom piwkengen. Feymu llemay Jewba müna piwkeyeeyew (2 Sam. 12:24). Ñi feypin Salomon müna ayüwülfi ta Jewba, feymu kidu elueyew ñi adümuwal ka kim chengeal (1 Rey. 3:12).\n2 Salomon petu ñi nor piwkeyefiel ta Chaw Jewba, rume kümelkangey. Kidu elfalkünungey ñi dewmayal kiñe ngillatuwe ruka ñi püramyengeal Jewba ñi üy (1 Rey. 8:20). Ka kimniengey Chaw Dios ñi eluetew fütra kimün ta Salomon. Kafey Chaw Jewba tañi newen mu, Salomon wirintukuy küla lifru Biblia mu. Kiñe tüfa ta Proverbios.\n3. ¿Chem ramtun wiñoldunguaiñ tüfachi chillkatun mu?\n3 Proverbios mu ti feypin “piwke” epe pataka rupa müley. Kiñe tüfa Proverbios 4:23, feypi: “Kom dungu mu tami kuñiwtukukefiel, doyelchi may kuñiwtukuafimi tami piwke”. Tüfachi versikulo mu, ¿chem pifel “piwke”? Tüfa wiñoldunguaiñ tüfachi chillkatun mu. Kafey inaduamaiñ epu ramtun: Weküfü, ¿chumngechi wedalkañmayafeiñmu taiñ piwke? Ka, ¿chumngechi kuñiwtukuafiyiñ taiñ piwke? Taiñ nor piwkeyeafiel ta Chaw Dios, duamnieiñ kimal ti wiñoldungun.\nBIBLIA MU, ¿CHEM PIFEL “PIWKE”?\n4. Biblia mu, ¿chem pifel “piwke”?\n4 Proverbios 4:23 feypilu “piwke”, pengeli chem taiñ rakiduamken, taiñ chum duamken, chem taiñ ayünieel ka chem duam mu femkeiñ fillke dungu. Kafey pengeli taiñ rüf chumngechi chengen ponwi mu, chumngechi taiñ trokingeken müten no.\n5. Taiñ femkeel taiñ külfünküleal, ¿chumngechi trürümngey taiñ kuñiwtukuafiel taiñ piwke?\n5 Rume falin-ngey kuñiwtukuafiel taiñ kuerpu, ka femngechi falin-ngey kuñiwtukual taiñ rakiduam ka taiñ piwke. Rakiduamnge epu dungu mu ñi trürkülen tüfa. Wüne, taiñ külfünküleal duamnieiñ kümeke iyael ka deportetual. Ka femngechi taiñ kuñiwtukuafiel taiñ piwke, duamfali fill antü papeltual Biblia ka fillke lifru ka papel nütramkalu Biblia mu, kafey fill antü pengelnieaiñ taiñ feyentuken Chaw Jewba mu. ¿Chumngechi pengelafuiñ tüfa? Inayaiñ taiñ kimürpuel Biblia mu ka wüldunguaiñ chem taiñ feyentukeel (Rom. 10:8-10; Sant. 2:26). Epu dungu, re ngüneduamliyiñ taiñ ad, “tremolelu” trokiwafuiñ, kutrankülefuliyiñ rume. Ka femngechi fentren küdawelfiliyiñ ta Jewba, rakiduamafuiñ chi: “Rume feyentuken Chaw Dios mu”, welu taiñ piwke mu ayürpuafuiñ chi weda femal (1 Kor. 10:12; Sant. 1:14, 15). Feymu akordanieafiyiñ Weküfü küpa welurakiduamelkeeiñmu. ¿Chumngechi femafuy tüfa? Ka, ¿chumngechi kuñiwtukuwafuiñ?\n¿CHUMKEY WEKÜFÜ ÑI WEDALKAYAFIEL TAIÑ PIWKE?\n6. ¿Chem dungu ayüniey Weküfü? Ka, ¿chumkey ñi femürpual?\n6 Satana kidutu duamuwkey, kayñetuniefi ta Chaw Jewba ka inakelafi ñi ngülam, fey ayüniey taiñ inayentuafiel ñi femken ka ñi rakiduam. Welu Weküfü ngünenielayafuy taiñ piwke taiñ femal tüfa. Feymu femkey kakelu dungu taiñ wedalkañmayaetew. Kiñe tüfa, Weküfü elkünuy taiñ wallmanieaetew fentren che inakefilu kidu ñi rakiduam (1 Juan 5:19). Fey ayüniey taiñ weniyenieafiel feychi wedake che, kimnielu rume iñchiñ taiñ wedalkañmayaetew ka welulkañmayaetew taiñ rakiduam ka taiñ femkeel (1 Kor. 15:33). Weküfü femngechi ngünenkafi tati longko ülmen Salomon. Kidu nierpuy fentren domo poyekenofilu ta Jewba. Rupalu chi antü fey engün wedalkañmaeyew ñi rakiduam, fey ñochikechi Salomon piwkeyewelafi ta Jewba (1 Rey. 11:3).\nWeküfü tami wedalkañmanoaetew tami piwke, ¿chumafuymi tami kuñiwtukuafiel? (Inaduamnge parrafo 7). *\n7. 1) Weküfü, ¿chumngechi rakiduamelkefi pu che kidu reke? 2) ¿Chumngelu duamnieiñ kuñiwtukuwal?\n7 Fillke pelikula ka programa television mu, Weküfü kimeltulelkefi pu che ñi rakiduamal kidu reke. Adkintufiel ka allkütufiel mu iñchiñ fillke nütram adngelluwkeiñ. Welu fey ka müten no, tüfa ka kimeltukeeiñmu chumngechi rakiduamal, duamküleal ka chem femal. Jesus ka kimi tüfa, feymu entuy fillke nütram, femngechi ñi kimeltulelafiel pu che falinke dungu. Akordakeymi chi kiñeke nütram feypilu Jesus ñi kimeltucheal, ti nütram tati küme piwkengechi samariache mew ka ti fotüm elkünulu ñi ruka ka ngünamkay ñi elungeelchi plata (Mat. 13:34; Luka 10:29-37; 15:11-32). Pu inakefilu Weküfü ñi rakiduam welurakiduamelafeiñmu tañi nütram mu engün, feymu kuñiwtukuwaiñ. Welu kiñeke pelikula ka programa television femlayay, doy may kimelelafeiñmu fillke dungu ka adngelluwafuiñ. Feymu duamfali taiñ küme rakiduamal chem peaiñ, ramtuwafuiñ: “Tüfachi pelikula kam programa television, ¿kimelmekeenew chi tañi inayal wedake dungu?” (Gal. 5:19-21; Efes. 2:1-3). Penielmi kiñe programa, fey ngüneduamülmi ñi nieel Weküfü ñi rakiduam, ¿chumaymi kay? ¡Famentuafimi llemay! Chumngechi famentukefimi wedake kutran.\n8. Pu chaw ka ñuke, ¿chumngechi kelluafuy ñi pu pichikeche ka wechekeche ñi kuñiwtukuafiel ñi piwke?\n8 Chawngelmi ka ñukengelmi, Jewba elfalkünueymu tami kuñiwtukuñmayafiel ñi piwke tami pu pichikeche ka wechekeche, fey Weküfü ñi wedalkanoaetew engün. Rüfkünu llemay, eymi femkeymi kom tami pepilnieel ñi kuñiwtukuafiel tami pu familia ñi kontunoaetew kutran, feymu liftukeymi tami ruka ka ütrüftukukeymi ti pod. Ka femngechi kiñeke pelikula, programa television, videojuego ka kiñeke pagina internet pengelkey Weküfü ñi rakiduam, feymu duamfali tami kuñiwtukuafiel engün ñi welurakiduamelnoaetew tüfa. Eymi elfalkünueymu ta Jewba tami kelluafiel tami pu pichikeche ka wechekeche ñi weniyerpuafiel ta kidu, feymu elungeymi tami ngünenieafiel engün (Prov. 1:8; Efes. 6:1, 4). Feley tami inayal Biblia ñi ngülam tami feypikünuafiel tami pichikeche ka wechekeche chem ñi femal ka chem ñi femnoal. Feypiafimi tami pu pichikeche chem ñi peal ka chem ñi penoal engün, kafey kelluafimi ñi longkontukual engün chumngelu femngechi dullikeymi (ngümintukimi) (Mat. 5:37). Doy tremkülerpule engün, kelluafimi ñi ngüneduamal Jewba ñi ngülam, fey ñi kimal engün chem ñi kümen ka chem ñi kümenon (Eb. 5:14). Ka longkontukuaymi, tami pu pichikeche ka wechekeche inayafuy tami feypin, welu doyelchi may inayentuafingün tami chumken (Deut. 6:6, 7; Rom. 2:21).\n9. Weküfü, ¿chem dungu rakiduamelkefi pu che? Ka, ¿chumngelu kuñiwün-ngey?\n9 Taiñ wedalkañmayaetew taiñ piwke, Weküfü ayükey taiñ maneluwal pu che ñi kimün mu, femngechi famentual Jewba ñi rakiduam (Kol. 2:8). Ngüneduamnge kiñe tüfa, Weküfü rakiduamelkefi pu che ñi doyümafiel rikungeal tañi mongen mu. Kiñeke che femngechi rakiduamlu rikungerpuafuy, kakelu diturpulayafuy. Welu kom engün müley kuñiwün dungu mu, ¿chumngelu? Fente ñi diñmatukefiel ta plata, famentukeyngün ñi tremoleal, ñi küme yewküleal tañi pu che engün ka weniyewelafingün ta Chaw Dios (1 Tim. 6:10). Taiñ Wenu Chaw kellukeeiñmu taiñ küme rakiduamal ti plata mu, feymu mañumküleiñ (Ecl. 7:12; Luka 12:15).\nInayentuafiyiñ pu adkintulelu ka pu adkünukelu ti konwe kuyfi mu, fey trepeluwküleaiñ ka famentuafiyiñ wedake dungu taiñ piwke mu. (Inaduamnge parrafo 10 ka 11 mew). *\n10, 11. 1) ¿Chem dungu femaiñ taiñ kuñiwtukuwal? 2) Pu adkintulelu kuyfike waria mew, ¿chumkefuy? Ka, ¿chumngechi taiñ rakiduam kiñe adkintulelu reke feleafuy?\n10 Taiñ kuñiwtukuafiel taiñ piwke, ¿chumaiñ? Ngüneduamnieafiyiñ chem taiñ wedalkayafetew, fey famentufemaiñ. Tüfa rakiduamelkeeiñmu tañi femkefel pu che adkintulelu wentetu ti kura malal kuyfike waria mu. Kuyfi mew, tüfachi pu wentru pefile ñi fülkonmeken pu kayñe, mülefuy ñi kimelelafiel ta che. Rakiduamtukuliyiñ tüfa, kelluaeiñmu kimal chem chumal ñi wedalkañmanoaetew taiñ rakiduam tati Weküfü.\n11 Pu adkintulekelu wentetu kura malal trür küdawkefuy feychi pu che engün adkünukelu ti waria ñi konwe (2 Sam. 18:24-26). Feymu fülkonkülelu pu kayñe, trür kuydakefuy ti waria, fey ngüneduamkefuy ñi nülalenon ti konwe (Neh. 7:1-3). Ka femngechi, Weküfü ayüniey taiñ welulkañmayaetew taiñ rakiduam, taiñ chum duamkülen, taiñ ayünieel ka chem duam mu femkeiñ fillke dungu. ¿Chumngechi kuñiwtukuwafuiñ? Pepikafiliyiñ taiñ rakiduam Biblia ñi kimeltun mu *, fey tüfa pu adkintulelu wentetu kura malal reke feleay, fey kimelelaeiñmu taiñ welulkayafetew Weküfü. Feymu taiñ rakiduam kimeleleliyiñmu ñi mülen kuñiwün dungu, femaiñ kom taiñ pepilnieel ñi famentual taiñ wedalkayafetew.\n12, 13. Kintukaduamngeliyiñ, ¿chem ayüafuiñ taiñ femal? Welu ¿chem duamfali taiñ femal?\n12 ¿Ka chem femafuiñ taiñ wedalkanoaetew Weküfü ñi rakiduam? Chaw Jewba kimeltueiñmu taiñ “nütramyeafiel no rume” pekan kudumuwün dungu, “ka chem fill wesake dungu no rume” (Efes. 5:3). Welu taiñ pu kompañ küdaw kam kolegio mu nütramkale engün kudumuwün dungu mew, ¿chumaiñ iñchiñ? Kimnieiñ Biblia feypieiñmu taiñ “elkünutuafiel ti wesake dungu ka taiñ illutuwenoael mapu mew mülechi fill wesake dungu” (Tito 2:12). Feymu taiñ rakiduam kimelelafeiñmu taiñ kontuafetew weda dungu (Rom. 2:15). Welu, ¿allkütupeafiyiñ may? Ayüafuiñ chi taiñ peal kam allkütual taiñ pu kompañ ñi pengelmekeel kam ñi nütramkamekeel. Welu müley taiñ famentuafiel feychi kuñiwün-ngechi dungu ñi kon-noal taiñ piwke mu, feymu kañpüle amufemtuaiñ kam nütramkalelafiyiñ kümeke dungu.\n13 Taiñ pu kompañ dikümtukuafeiñmu (altrontukuabeiñmu) taiñ rakiduamal ka femal wedake dungu, fey taiñ inanoafiel engün, duamfali taiñ llükanchengenoal. Jewba kimniey llemay taiñ femken kom taiñ pepilnieel ñi famentual wedake dungu, fey yafülduamelaeiñmu ka eluaeiñmu kimün taiñ famentual Weküfü ñi rakiduam (2 Crón. 16:9; Is. 40:29; Sant. 1:5). Fey, ¿ka chem femafuiñ taiñ kuñiwtukuafiel taiñ piwke?\n14, 15. 1) ¿Chem dungu llowaiñ taiñ piwke mu? ¿Chumngechi femafuiñ? 2) Proverbios 4:20-22 ñi feypin mu, ¿chumafuiñ taiñ doy kümelkayaetew taiñ papeltukeel Biblia mu? (Inaduamnge ti wichulechi dungu “ Chumngechi rakiduamal taiñ papeltupeel mu”).\n14 Taiñ kuñiwtukuafiel taiñ piwke, famentuafiyiñ wedake dungu, welu kafey duamfali llowafiel kümeke dungu. Wiño nütramkayaiñ ti waria mu nielu konwe kuyfi mu. Ti pu wentru konwe püle mülelu rakümtukukefuy ñi kon-noal pu kayñe. Welu kidu engün ka nülakefuy ti konwe fey ñi konal iyael ka kakelu dungu. Turpu nülangenofule tati konwe, pu che ponwitu mülelu layafuy entrin mu. Ka femngechi, fill antü eluwaiñ taiñ llowal Jewba tañi kimeltun, fey nierpuaiñ kidu ñi rakiduam.\n15 Biblia pengeli chumngechi ñi rakiduamken ta Jewba, feymu papeltufiliyiñ, doy eluwküleaiñ inayafiel taiñ femün ka taiñ rakiduam mu. ¿Chumafuiñ taiñ doy kümelkayaetew taiñ papeltukeel Biblia mew? Duamfalngey taiñ ngillatuafiel ta Chaw Ngünechen. Kiñe lamngen feypi: “Ngillatukefiñ ta Chaw Jewba, ‘kelluen tañi peal falin-ngechi dungu Biblia mu’ pikefiñ. Fey wüla papeltukefiñ ta Biblia” (Sal. 119:18). Kafey duamfalngey rakiduamal taiñ papeltupeel mu. Ngillatufiliyiñ ta Jewba, papeltuliyiñ ka rakiduamliyiñ taiñ papeltupeel mu, Chaw Dios ñi Dungu puway ponwitu taiñ piwke mu, ka doy falintunieafiyiñ chumngechi ñi rakiduamkeel ta Jewba. Biblia feypi: “Iñche tañi fotüm, küme ngüneduamnge tami nütramkakefiel. Küme allkütunge tañi feypin. Longkontukunieafimi tati. Küme piwkentukufinge. Chaw Dios tañi feypin montulkefilu am tañi pu peetew ka tremolkefi tañi kuerpu” (Proverbios 4:20-22; Sal. 119:97).\nChumngechi rakiduamal taiñ papeltupeel mu\nTami papeltufiel mu tati Biblia, wiñoldungunge tüfachi ramtun:\nTüfa, ¿chem kimeltuenew Chaw Jewba mu?\nTüfa, ¿chumngechi nüwküley Biblia ñi werkün dungu mu?\nTüfachi ngülam, ¿chumngechi inayafun tañi mongen mew?\nTüfachi versikulo mew, ¿chumngechi kelluafuiñ kakelu pu che?\n16. ¿Chumngechi kümelkakeeiñmew JW Broadcasting? Nütramkange ñi feypin kiñe kurewen.\n16 ¿Ka chem dungu femafuiñ taiñ rakiduamal Jewba reke? Eluwaiñ taiñ peal fillke dungu mülelu JW Broadcasting® mu. Kiñe kurewen feypi: “Ti programa fill küyen tripalu, müna yafültukukeeyumu ka kellukeeyumu weñangkülelu ka kidulelu trokiwliyu. Femngechi Jewba wiñoldungueyumu tayu ngillatun. Taiñ ruka mu, rumel allkütukeyu tati ayüfalchi ül tripalu ti programa mu. Dewmamekelu iñchiw iyael, liftumekelu tayu ruka ka ürkütumekelu, allkütukefiyu tati ülkantun”. Tüfachi fillke programa kellukeeiñmu taiñ kuñiwtukuafiel taiñ piwke. Kimeltukeeiñmu taiñ rakiduamal chumngechi ñi femken ta Jewba, kafey yafültukukeeiñmu taiñ famentual Weküfü ñi rakiduam.\n17. Ñi feypin 1 Reyes 8:61, inaliyiñ taiñ kimürpuel Jewba mu, ¿chem rupayay?\n17 Ngüneduamliyiñ ñi chum tripan femal kümeke dungu, doy feyentuleaiñ Chaw Ngünechen mu (Sant. 1:2, 3). Fey taiñ femün mu, Jewba ayüwünkechi “iñche tañi fotüm ka tañi ñawe” piaeiñmu, femngechi küme duamküleaiñ ka doy ayünieaiñ taiñ ayüwülafiel (Prov. 27:11). Rupan mu wedake dungu, pengelafuiñ taiñ serfimekefiel taiñ Wenu Chaw kom taiñ piwke mu (Sal. 119:113). Kafey pengelafuiñ taiñ piwkeyeniefiel ta Chaw Jewba, fey eluwaiñ taiñ inanieafiel tañi werkün dungu ka femal kidu ñi ayünieel. Biblia feypi: “Feymu lle, kom tamün piwke mew poyeafimün ta Chaw Jewba, taiñ Ngünechen, fey inanieafimün tañi werkün dungu ka allkütunieafimün tañi ley dungu chumngechi tamün fem-meken fachantü” (1 Reyes 8:61).\n18. 1) Ñi femün ti longko ülmen Esekia, ¿chem kimeltukeeiñmu? 2) Chumngechi ñi ngillatuel David Salmo 139:23, 24 mu, ¿chem ngillatuafuiñ ta Jewba?\n18 Kulpafengelu iñchiñ welulkakeiñ. Feymu weda femliyiñ, akordayaiñ ñi femün ti longko ülmen Esekia. Kidu welulkay, welu wiñorakiduamtuy, ka kom piwke mu amuley ñi serfiniefiel ta Chaw Jewba (2 Crón. 29:1, 2; 32:25, 26; Is. 38:3-6). Feymu famentuafiyiñ ñi femün Weküfü taiñ welurakiduamelnoaetew. Llellipuafiyiñ ta Chaw Dios: “Eluen tami feyentuafiel kom tañi piwke mu” piafiyiñ (1 Rey. 3:9). Biblia feypi: “Küme ngüneduamnieen, awem Chaw Ngünechen, ka kimnieñmaen tañi piwke. Inaduamnieen, ka kimnieñmaen tañi rakiduamelnieetewchi dungu. Peñmaen iñche mew ñi mülen kiñe rüpü ñi wedalkayafetew, ka ngüyulnieen tati rüpü mu rumel ngealu” (Salmo 139:23, 24). Feymu llemay kuñiwtukuniefiliyiñ taiñ piwke, nor piwkeyenieafiyiñ ta Chaw Dios.\nTi feypin “piwke”, ¿chem pifel am?\nWeküfü, ¿chumkey ñi wedalkayafiel taiñ piwke?\nTaiñ kuñiwtukuafiel taiñ piwke, ¿chem dungu famentuafiyiñ? Ka, ¿chem dungu llowafiyiñ?\n54 ÜLKANTUN Tüfa tati rüpü\n^ parr. 5 ¿Nor piwkeyepeafiyiñ may ta Chaw Jewba? ¿Kam elupeafiyiñ may ta Weküfü taiñ püntünentuaetew Chaw Dios mu? Kuñiwtukunieliyiñ taiñ piwke wewafuiñ ta Satana, tunte kintukaduamngeliyiñ rume. Biblia ñi feypin “piwke”, ¿chem pifel am? Weküfü, ¿chumngechi wedalkañmayafeiñmew taiñ piwke? Ka, ¿chumngechi kuñiwtukuafiyiñ? Tüfachi chillkatun mu wiñoldungungeay tüfachi ramtun.\n^ parr. 11 FALIN DUNGU: Biblia feypi Jewba dewmafilu ta che, elufi ñi ngüneduamuwal. Kom iñchiñ ngüneduamafuiñ taiñ rakiduamkeel, taiñ femkeel ka taiñ chum duamkülen, femngechi kimafuiñ taiñ kümelkameken kam wedalkameken (Rom. 2:15; 9:1). Pepikafiliyiñ taiñ rakiduam Biblia ñi kimeltun mu, inayaiñ Chaw Jewba ñi ngülam taiñ ngüneduamal ñi kümen kam ñi kümenon taiñ feypikeel, rakiduamkeel ka femkeel.\n^ parr. 59 ¿CHEM PENGELI TI ADENTUN? Kiñe kristiano pemekey television, fey triparumey kiñe podngechi dungu. Kidu müley ñi dullial chem chumal.\n^ parr. 61 ¿CHEM PENGELI TI ADENTUN? Kiñe wentru adkintulelu wentetu ti kura malal pey ñi fülkülepan kayñe ti waria mu. Fey kidu wirarnakümelfi pu adkünufilu ti konwe, fey engün matu matu rakümkünufingün tati konwe waria kiñe sechuwe mu.


Tati fawtisawün doy fülkonkeiñ Chaw Ngünechen mu | Biblia ñi kimeltukeel\nTati fawtisawün doy fülkonkeiñ Chaw Ngünechen mu\n¿Chumngechi fawtisangekey che ñi kristianongeal?\n¿Chem müley tami femal ta fawtisawal?\n¿Chumngechi kiñe che wülkey ñi mongen Ngünechen mu?\n¿Chem doy falin dungu mu küpa fawtisawimi?\n1. ¿Chumngelu (chemu) kiñe funsionario Etiopia tuwlu ayüy ñi fawtisangeal?\n‘¡TÜFA mew müley ta ko! ¿Kümepelayafuy may ñi fawtisangeael ta iñche?’, pi kiñe ülmen funsionario Etiopia mapu tuwlu wünen siglo mu. Kiñe kristiano Felipe pingelu, ti Wirintukun mu kimeltufi feychi funsionario, fey Jesus ti feypikünuelchi Mesia ngerkey. Feymu tati funsionario fente afmatulu am ñi kimeltungeel, feymu ayüy ñi fawtisangeal (Hecho 8:26-36).\n2. ¿Chumngelu müley tami rakiduamal ti fawtisawün mu?\n2 Küme ngüneduamfilmi tati wüneleyechi chillkatun tüfachi lifru mu, kiñe Dungukelu Iney Ngen Jewba eymu, ka pepikawkülelmi chi tami ramtual: “¿Kümepelayafuy may ñi fawtisangeael ta iñche?”. Dew kimürpuymi Biblia ñi feypikünuel tati pu che afnoachi mongen nieayngün ti Küme Mülewe mew (Luka 23:43; Apokalipsi 21:3, 4). Kafey kimimi chumleketuy tati pu layelu ka tati maneluwün ñi wiñomongetual engün (Eclesiastés 9:5; Juan 5:28, 29). Ka trawüluwmekelmi tati pu Dungukelu Iney Ngen Jewba ñi trawünche mu, fey kimtukuymi ñi inanieken engün ti rüfngechi religion (Juan 13:35). Ka doy falintufal-lu eymi weniyerpufimi chi Chaw Ngünechen.\n3. a) Jesus, ¿chem werküfi tañi pu inanieetew? b)Kiñe kristiano fawtisangelu, ¿chumngechi femngekey?\n3 ¿Chumngechi pengelafuymi tami küpa poyeafiel ta Chaw Ngünechen? Jesus werküfi tañi pu inanieetew: “Amumün, kom chüf mapu müleyechi pu che mew. Ka kimeltuafimün femngechi tañi kimaetew engün ka iñche ñi disipulungeael engün. Fawtisayafimün” (Matew 28:19). Jesus elkünuy kiñe inayentufal tüfa mu, kidu ka fawtisangey. Welu pachügkongelay ka wütrukongelay ñi longko mew rume (Matew 3:16). Griego dungun mu “fawtisawün”, tüfa feypi “ñamüntukungekey tati che ko mew”. Feymu kiñe kristiano fawtisangelu, kom ñi kuerpu ñamüntukungekey ko mew.\n4. Kiñe che fawtisangelu, ¿chem pengeli?\n4 Kom che küpa weniyefilu ta Chaw Ngünechen Jewba, müley ñi fawtisangeal engün. Feymu kiñe che fawtisangelu fentren che ñi adkiñ mu, pengeli ñi küpa poyeafiel ta Ngünechen, ka ayüwküley ñi femal tañi ayükeelchi dungu (Salmo 40:7, 8). Welu ñi fawtisangeal müley ñi femal kiñeke dungu.\nDUAMFALI KIMÜN KA MUPILTUN\n5. a) ¿Chem wünen dungu müley tami femal tami fawtisawal? b)¿Chumngelu fente falin-ngey tati kristiano trawün?\n5 Dew femkeymi ti wünen dungu. ¿Chumngechi? Kimürpufimi ta Chaw Ngünechen Jewba ka Jesukristo, fey llowkeymi chi kiñe chillkatun Biblia fill semana mu (papeltunge Juan 17:3). Welu petu doy kimürpuafuymi. Tati pu kristiano ayüniey ‘tañi fente küme kimafiel ta Ngünechen ñi ayükeelchi dungu’ (Kolosense 1:9). Tati pu Dungukelu Iney Ngen Jewba ñi trawün mu müna kelluafeymu. Feymu falin-ngey tami trawüal (Ebrew 10:24, 25). Fill semana mu trawülmi, doy kimürpuafimi ta Chaw Ngünechen.\nKiñe falin dungu tami fawtisawal, müley tami kimürpuafiel ta Biblia, Jewba ñi Dungu\n6. Tami fawtisawal, ¿tunte müley tami kimal Biblia mu?\n6 Tami fawtisawal duamfalngelay tami kimal kom dungu Biblia mu mülelu. Tukulpaymi tati funsionario Etiopia tuwlu, niekefulu rume kiñeke kimün ti Wirintukun mu, ka duamniefuy kellu ñi kimal kiñeke dungu wirikonkülelu (Hecho 8:30, 31). Ka femngechi petu müley tami kimafiel kiñeke dungu. Feymu turpu aflayay tami kimnierpuafiel ta Chaw Ngünechen ñi Dungu (Eclesiastés 3:11). Welu tami fawtisangeal, müley tami kimal ka llowal tati doy duamfalngechi kimeltun Biblia mu mülelu (Ebrew 5:12). Feymu duamfali tami kimal kiñeke dungu, tüfa ta chumleketuy tati pu layechi che ka chumngelu doy falin-ngey Ngünechen ñi üy ka tañi Ngünenien.\n7. ¿Chem am nierpuaymi tami chillkatukeel Biblia mu?\n7 Welu duamfalngelay ñi nieal kimün müten, fey ‘turpu ngelay ñi tutengeael ta Ngünechen, ngenole mupiltun ta kidu mew’ (Ebrew 11:6). Biblia pengeli kuyfi mülekefuy kiñeke che Korinto waria mu, allkütufilu engün tati pu kristiano ñi amuldungukeel, fey “feyentuy ka fawtisangey engün” (Hecho 18:8). Ka femngechi rupayafuymi. Tami chillkatukeel Biblia mu, müley tami nieal mupiltun Ngünechen ñi Dungu mu. Kafey müley tami mupiltuafiel Ngünechen ñi femürpual tañi feypikünuel, ka kidu montulaeymu Jesus ñi chalintukuwün mu (Josué 23:14; Hecho 4:12; 2 Timotew 3:16, 17).\nBIBLIA ÑI RÜF DUNGU MU NÜTRAMKAKEAYMI\n8. ¿Chem kelluaeymu tami nütramkayafiel pu che Biblia tami kimeltukeetew?\n8 Doy tremkülele tami mupiltun, küdawngelayay tami nütramkayal Biblia tami kimeltukeetew (Jeremías 20:9). Femngechi doy ayüwaymi tami nütramkayafiel tati pu che, Ngünechen mu ka tañi ayükeelchi dungu (papeltunge 2 Korintio 4:13).\nTati mupiltun kelluafeymu tami amuldungual tami feyentun mu\n9, 10. a) ¿Iney am amuldungulelafuymi tati rüf dungu Biblia mu? b)Küpa koneltulmi tati amuldungun küme adkünukelu pu Dungukelu Iney Ngen Jewba, ¿chumafuymi kay?\n9 Wünelu mu, müley tami küme dunguafiel tami pu che, weni, karukatu ka tami kompañ küdaw mu kiñeke rüf dungu Biblia mu mülelu. Ka rupachi antü mu, ayüafuymi tami koneltual tati amuldungun mu, küme adkünukelu pu Dungukelu Iney Ngen Jewba. Feymu akule feychi antü, maneluwün mu dunguafimi tati Dungukelu Iney Ngen Jewba tami kimeltumekeetew ta Biblia. Kidu trokielmu tami pepikawkülen ñi amuldungual, feymu küme adkünungeay ñi trawüal eymi, tami kimeltufe ka epu longkolelu ti trawünche mu.\n10 Femngechi küme kimafuymi kiñeke kristiano longkolelu, ti pu kamañ reke felelu Chaw Ngünechen ñi elkünuel (Hecho 20:28; 1 Pedro 5:2, 3). Fey ngüneduamkeyngün eymi küme kimülmi doy duamfalngechi kimeltun Biblia mu ka feyentukeymi tüfa, ka inanielmi Ngünechen ñi ngülam, kafey rüf ayülmi kiñe Dungukelu Iney Ngen Jewba ngerpual. Femülmi tüfa, feypiaeymu tami pepikawkülen kiñe amuldungukelu petu fawtisawnolu tati kümeke dungu mu, femngechi eluñmayaeymu tami amuldungual.\n11. Kiñeke che petu ñi amuldungukenon, ¿chem müley ñi femal tañi mongen mu?\n11 Kafey kiñeke rupa tati pu longkolelu ngüneduamkeyngün tati che müley ñi kakünutual tañi mongen ñi amuldungual. Tüfa ta kiñe, niefule kiñe ellkalechi weda femün müley ñi elkünungetual. Feymu lle petu tañi üytungenon kiñe amuldungukelu petu fawtisawnolu, duamfali tañi koneltuwenoal chem weda femün no rume tañi mongen mew, tüfa ta podngechi dungu, ngollikawün ka droga no rume (papeltunge 1 Korintio 6:9, 10; Galata 5:19-21).\nWIÑORAKIDUAMTUN KA WIÑOTUN TA NGÜNECHEN MU\n12. ¿Chumngelu duamfali ñi wiñorakiduamtual?\n12 Tami fawtisangeal eymi müley tami femal ka kiñeke dungu. Feymu apostol Pedro feypi: ‘Wiñotumün ta Ngünechen mew ka wiñorakiduamtumün, feymew Ngünechen wiñoduamatuaeymünmew tamün kulpan mew’ (Hecho 3:19). Kiñe che rüf wiñorakiduamtukelu, fey rüf weñangkülkeeyew tañi weda femün. Feychi pu che yeniekefulu kiñe weda mongen, duamfali ñi wiñorakiduamtual, welu tati che yeniekelu kiñe lif mongen ka müley ñi wiñorakiduamtual. ¿Chumngelu? Kom pu che kulpakelu am, feymu duamniey ta Chaw Ngünechen tañi wiñoduamtuaetew (Romanu 3:23; 5:12). Petu tami chillkatunofiel ta Biblia, kimlafuymi Chaw Ngünechen ñi ayükeelchi dungu. Feymu lle yekelafuymi kiñe mongen chumngechi Chaw Ngünechen ñi ayükeel, ¿feyngelay am chi? Feymu duamfali ñi wiñorakiduamtual.\n13. ¿Chem am ta wiñotun Chaw Ngünechen mu?\n13 Rupan ñi wiñorakiduamtun duamfali ñi wiñotual ta Ngünechen mu. Fey wiñotulu eymi ta Ngünechen mu, elkünutuymi tami inaniekefelchi rüpü kuyfi. Femngechi weñangküymi tami weda femün mu, kafey kiñepülekünutufimi tami kuyfi mongen. Feychi antü mu, piwkentukunieymi tami femal kümeke dungu. Feymu petu ñi fawtisangenon müley ñi femal epu dungu: Ti wiñorakiduamtun ka wiñotun Chaw Ngünechen mu.\nWÜLAL TAMI MONGEN CHAW NGÜNECHEN MU\n14. Petu tami fawtisawnon, ¿chem falin dungu müley tami femal?\n14 Ka kiñe falin dungu müley tami femal petu fawtisawnon: wülaymi tami mongen Chaw Ngünechen mu.\n¿Ngillatuymi wülal tami mongen Chaw Jewba mu?\n15, 16. ¿Chem pifel am wülal tami mongen Chaw Ngünechen mu, ka chem kelluaeymu tami femal?\n15 Wülal tami mongen Chaw Ngünechen mu, tüfa ta rüf piwke mu ngillatuafimi ka feypikünuafimi ta Chaw Jewba, fentekünulayaymi tami poyeafiel kidu müten (Deuteronomio 6:15). Welu, ¿chumngelu kiñe che küpa femafuy tüfa? Rakiduamnge tüfa, kiñe wentru feypifile kiñe domo “doy küpa kimnieeyu”. Fey doy küme kimfile ka kimafuy ñi kümeke chumngen, fey doy ayüay ñi fülküleal kidu mu. Femngechi puway ti antü ñi feypiafiel “küpa nieeyu eymi iñche tañi domongeal”. Fey llemay, niele domo doy elfal küdaw nieafuy. Welu fente ñi piwkeyeniefiel mu, tüfa kelluaeyew tañi femürpual tüfachi falin dungu.\n16 Kimfilu ka piwkeyefilu iñchiñ ta Chaw Jewba, tüfa kellukeeiñmew taiñ poyefiel kidu kom taiñ mongen mew, fentepuwlayay taiñ femal tüfa. Feymu tati che küpa inanieafilu Chaw Ngünechen ñi Fotüm, Jesukristo, müley ñi ‘ngüyünentuwal’ reke (Marku 8:34). Ngüyünentuwkeiñ iñchiñ eluñmawkenolu am kidu taiñ ayükeel ka taiñ duam katrütuñmayaetew taiñ inaniefiel Chaw Ngünechen ñi dungu. Feymu petu tami fawtisawnon, doyümaymi tami femal Jewba ñi ayükeelchi dungu tami mongen mu (papeltunge 1 Pedro 4:2).\nCHUMNGECHI CHAFTUAL TI LLÜKAN ÑI WELULKAWAL\n17. ¿Chumngelu kiñeke che küpa wülkelay tañi mongen Ngünechen mu?\n17 Kiñeke che petu wülkelay tañi mongen Chaw Ngünechen mu, llükanielu engün am ñi femal tüfachi falin dungu. Llükaniepefingün may ta Ngünechen ñi ramtukadunguaetew ñi kristiano fawtisangen mu. Rakiduamkepeyngün may ñi welulkawal, fey weñangkülelafiel ta Jewba, feymu pilay ñi wülal tañi mongen Ngünechen mu.\n18. ¿Chem kelluaeymu ñi wülal tami mongen ta Jewba mu?\n18 Amulele tami piwkeyeafiel ta Chaw Jewba, tüfa kelluaeymu ta wülal tami mongen kidu mu, ka newentuaymi ñi femürpual tami feypikünuel (Eclesiastés 5:4). Feymu dewma wülülmi tami mongen ta Ngünechen mu, ‘femaymi ta kümeke dungu chumngechi feley ñi femael tüfey engün ta Jewba mew feyentulelu, fey ka femngechi rumel tami femael tüfeychi dungu kidu tañi tutekeetew’ (Kolosense 1:10). Piwkeyefilmi ta Ngünechen, doy küdawtulayaymi tami femal kidu ñi ayükeelchi dungu. Feymu rakiduamaymi chumngechi feypi apostol Juan: ‘Tati rüf dungu mew piwkeyefilu ta Ngünechen ka feley tañi allkütuñmayafiel kidu ñi werkün dungu. Fey kidu tañi werkün dungu afeluwün-ngelay’, fanetungelay llemay (1 Juan 5:3).\n19. ¿Chumngelu llükakelayaymi wülal tami mongen Chaw Ngünechen mu?\n19 Wülal tami mongen ta Ngünechen mu, duamfal-lay tami kulpanchengenon. Jewba kimnieeymu tami pepilnien ka tami pepilnienon, ka dikümtukulayaeymu tami femal kiñe pepilkenoelchi dungu (Salmo 103:14). Welu may Jewba kellunieaeymu, fey ayüniey ñi kümelkaleal tami mongen mu (papeltunge Isaías 41:10). Feymu eymi rüf maneluwülmi ta Jewba kom tami piwke mu, fey “ka kidu norümaeymu chew tami miyawal” (Proverbios 3:5, 6).\nFAWTISAWÜN MU, PENGELNGE TAMI WÜLKÜNUEL MI MONGEN JEWBA MU\n20. Dew wülkünuel tami mongen Ngünechen mu, ¿chumngelu fentepuwlay tami wülkünuwün?\n20 Dew tami ngüneduamfiel kom tüfachi dungu, eluwimi tami wülkünual mi mongen kiñe ngillatun Chaw Jewba eymu. Feymu kom tati rüf piwkeyefilu ta Ngünechen, müley ñi femal ka kiñe dungu: ‘Wüldungual tañi feyentulen fentren che ñi adkiñ mew’ (1 Timotew 6:12). ¿Chumngechi femngekey tüfa?\nFawtisawün mu, pengelkeiñ taiñ “lan” reke, elkünukeiñ taiñ kuyfi mongen ka mongeleiñ taiñ femal Jewba ñi ayükeelchi dungu\n21, 22. ¿Chumngechi ‘wüldunguafuymi tami feyentulen fentren che ñi adkiñ mew’?\n21 Ayülmi tami fawtisawal nütramkafinge tati adkünukelu ti trokiñ longkolelu tami trawünche mu. Kidu elfalkünuay kiñeke longkolelu ñi trawüal eymi engu, fey ñi ngüneduamal fillke ramtun doy duamfalngechi kimeltun Biblia mu. Feymu tüfachi pu longkolelu ngüneduamle engün tami pepikawkülen tami fawtisawal, fey feypingeaymi küpalechi fütra trawün mu femafuymi. * Fawtisawün mu, wülngekey kiñe wewpin ñi feypial chem am tüfachi falin dungu. Afchi wewpin mu, ti wewpife femkey epu ramtun pu küpa fawtisawlu mu, ka tüfa engün newentu dungun mu wiñoldungukeeyew. Femngechi ‘wüldungukey tañi feyentulen fentren che ñi adkiñ mew’.\n22 Fawtisawün mu, pengelimi wülkünuel tami mongen Ngünechen mu, fey kiñe Dungukelu Iney Ngen Jewba ngerpuymi. Feymu pu küpa fawtisawlu ñamüntukungekey ko mew kom ñi kuerpu, femngechi pengelkey tati pu che ñi adkiñ mu, dew wülkünuel ñi mongen Chaw Jewba mu.\nCHEM PENGELI TAMI FAWTISAWÜN MU\n23. ¿Chem pifel am fawtisangeal Chaw tañi üy mew, Fotüm ka Ngünechen ñi newen mew?\n23 Jesus feypi tañi pu disipulo ñi fawtisangeal tañi Chaw ñi üy mew, Fotüm ka Ngünechen ñi newen mew (Matew 28:19). Tüfa feypi ti pu che fawtisangealu kimtukunieyngün Chaw Ngünechen Jewba ka Jesukristo ñi ngünenieel (Salmo 83:18; Matew 28:18). Kafey kimtukunieyngün Chaw Ngünechen tañi newen ñi femkeel (Galata 5:22, 23; 2 Pedro 1:21).\n24, 25. a) ¿Chem pengeli ti fawtisawün mu? b)¿Chem ramtun müley taiñ wiñoldungual?\n24 Fawtisangeyüm ta che, tüfa kiñe falin dungu tati, re ñamüntukungekelay müten ko mew. Feymu ñamüntukungelmi ko mew, tüfa pengeli “lalu” reke, elkünuymi tami kuyfi mongen. Fey tripatulu eymi ko mu, tüfa pengeli feychi antü mu mongeleymi tami femal Ngünechen ñi ayükeelchi dungu. Feymu müley tami tukulpayal ta Chaw Ngünechen Jewba mu müten wülkünuymi tami mongen, femlafimi tüfa kiñe küdaw mu, kiñe che ka kiñe trokiñche no rume. Femngechi wülimi tami mongen Ngünechen mu ka tami fawtisawün mu, eluwimi tami fülkonküleal Chaw Ngünechen mu ka tami doy weniyerpuafiel kidu (Salmo 25:14).\n25 Welu fawtisawün mu, montufemkelay ta che. Feymu Jesukristo feypi: “Welu kom tati newenkülelu Ngünechen ñi dungu mew tuntepule ñi mongen, fey ta montuay” (Matew 24:13). Fawtisawün mu, ellakonküley taiñ montual. Feymu llemay ramtuwiyiñ: ¿Chumngechi kiñewküleafuiñ ta Ngünechen ka müleafuiñ kidu ñi piwkeyen mu? Inalechi chillkatun mülelu tüfachi lifru mu wiñoldunguaeiñmew.\n^ parr. 21 Tati pu che fawtisangekey ti fütrake trawün mu, niekelu pu Dungukelu Iney Ngen Jewba fill tripantu mu.\nKiñe kristiano fawtisangelu pachügtungekelay müten ko mew, welu müley ñi ñamüntukungeal kom ñi kuerpu ko mew (Matew 3:16).\nÑi fawtisangeal, wünelu mu müley ñi kimürpuafiel Jewba ka Jesus, ka mupiltunieafiel, fey wüla wiñorakiduamal, wiñotual ka wülal ñi mongen Jewba mu (Juan 17:3; Hecho 3:19; 18:8).\nWülal ñi mongen ta Jewba mu, müley ñi ngüyünentuwal reke, chumngechi femkefulu Jesus ñi pu inanieetew (Marku 8:34).\nFawtisawün mu, pengeli ñi “lan” reke tati che, fey elkünuy ñi kuyfi mongen ka feychi antü mu mongeley ñi femal Jewba ñi ayükeelchi dungu müten (1 Pedro 4:2).


Chumngechi weniyeafuymi ta Chaw Dios (Santiaw 2:23) | Mapudungun\nPAPELTUAFUYMI abjasio abui abé acholi afrikáans akha alemán altaico aluro amárico armenio armenio occidental ateso atié aymara ayá azerí azerí (alfabeto cirílico) bashkir bassa de camerún bassa de liberia batak (simalungun) batako karo batako toba becol bete biak birmano bislama boulou caboverdiano camboyano cebuano chabacano changana (zimbabue) chichewa chiga chin haka chin tiddim chin zotung chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuvash cibemba cinamwanga cingalés citonga congo coreano criollo de las seychelles criollo de reunión criollo guadalupeño criollo guayanés criollo haitiano criollo inglés de Belice criollo mauriciano damara dangme danés dayaco engayú dehu diula duala dusún efik embunda endebele endebele de Zimbabue endonga endáu enzema español estonio ewé fanti finlandés fiyiano fon francés futunés oriental ga galés gitonga gokana griego guaraní guaraní boliviano guerzé gueré gun hausa herero hiligaynon hindi holandés hunsrik húngaro iban ibanag ibinda ibo ilocano indonesio inglés irlandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisii kisonge kituba kpelle krío kurdo (alfabeto latino) kwangalí kwanyama kyangonde lahu lamba lambya lari lengua de señas argentina lengua de señas boliviana lengua de señas colombiana lengua de señas mexicana lengua de signos española lenguaje de señas americano lenguaje de señas angoleño lenguaje de señas birmano lenguaje de señas chino lenguaje de señas cubano lenguaje de señas de quebec lenguaje de señas finlandés lenguaje de señas indio lenguaje de señas indonesio lenguaje de señas italiano lenguaje de señas malasio lenguaje de señas nepalés lenguaje de señas portugués lenguaje de señas rumano lenguaje de señas tai lhukonzo lingala lituano lomue luganda lugbara lunda luo luvale macua malayo malayálam malgache maltés mam mambue-lungu mapudungun maratí maya mazahua mendé meru mizo mongol more navajo nengone nepalés ngäbere (o guaymí) nias niueano noruego nyaneka nyungwe náhuatl del centro okpe oriyá oromo osético otetela pangasinán panjabí (escritura nasta’liq) pidgin (oeste de África) pidgin camerunés pidgin de las islas salomón pidgin nigeriano polaco ponapés portugués de Brasil portugués de Portugal quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero rarotongués romaní de Macedonia (alfabeto cirílico) romaní de Serbia romaní de macedonia romaní del este de Eslovaquia romaní del norte de Grecia romaní del sur de Grecia ronga rumano runyankore ruso rutoro samoano sango sanguir sena sena senga (zambia) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai talian tamil tandroy tankarana tayik tetun dili tigriña tivo tojolabal tok pisin tongano tshiluba tsonga turco tuvaluano twi tártaro ucraniano uhobo umbundú urdu uruund uzbeko vezo vietnamita wallisiano waray-waray wichi wolaita xitshwa yacouba zandé zulú árabe ñanya ñemba\n¿Chumngechi weniyeafuymi ta Chaw Dios?\n1, 2. Jewba, ¿iney engün am weniyefi?\n¿INEY weniyeafuymi? Ayüfalngele ti che, ayüfilmi ñi chumngechi chengen ka küme yewülmu, weniyewaymu.\n2 Jewba weniyefi ta kiñeke che. Abraam Jewba ñi weningey (Isaías 41:8; Santiaw 2:23). Kafey David. Kidu ayüfal wentrungey Jewba ñi adkiñ mew (Hecho 13:22). Jewba ka weniyefi ta Daniel, ka rume falintufi (Daniel 9:23).\n3. Chaw Jewba, ¿chumngelu weniyefi ta Abraam, David ka Daniel?\n3 Chaw Jewba, ¿chumngelu (chemu) weniyefi ta Abraam, David ka Daniel? Abraam allkütukefuy Chaw Ngünechen ñi feypietew (Génesis 22:18). Feley llemay, Jewba weniyefi tati pu che tañi allkütukeetew ka ñom piwkengelu. Kafey Jewba weniyefi tati pu israelche. Ngüneduamnge ñi feypifiel: “Inanieñmamuchi ñi feypin, fey iñche tamün Ngünechen ngean, ka eymün iñche ñi pu che ngeaymün” (Jeremías 7:23). Ka femngechi eymi, ayülmi tami weniyeaetew Jewba, duamfali tami allkütuafiel.\nJEWBA INGKAKEY TAÑI PU WENI\n4, 5. Chaw Jewba, ¿chumngechi ingkakefi tañi pu weni?\n4 Kom iñchiñ nieiñ kiñe kayñe rume newen-ngelu. Tüfa ayükelay taiñ weniyeafiel Jewba. Welu taiñ Wenu Chaw küpa ingkakefi tañi pu weni (papeltunge 1 Pedro 5:7). ¿Chumngechi ingkakefi? Biblia feypi Jewba ‘kuydakefi tati nor mongen-ngelu ka allkütuñmakefi tañi ngillatun’ (1 Pedro 3:12). Kafey Jewba elukefi kimün ka kümeke ngülam, kidu feypikünulu kay tüfa (Salmo 32:8).\n5 Weniyewkeiñ Jewba iñchiñ, feymu kom piwke mu serfikefiyiñ. Küdawngechi dungu rupaliyiñ rume, püntütripalayaiñ kidu mu. Maneluwküleiñ apostol Pablo reke. Kidu feypi: “Ñidol Ngünechen kellukeenew ta iñche, feymew llükalayan” (Ebrew 13:6). Feley llemay, Weküfü pilay taiñ weniyeafiel Jewba. Feymu, ¿chumkey? Inaduamaiñ.\nWEKÜFÜ WITRAMELDUNGUKEFI PU CHE\n6. Weküfü, ¿chumngechi witrameldungufi kom pu che?\n6 Ti 11 chillkatun mu, ngüneduamiyiñ Weküfü ñi kayñetufiel ta Jewba. Feypi: ‘Koylatufengey. Chaw Ngünechen nor femkelay, elulafi ta Adan engu Eva ñi dullial chem ñi kümen ka kümenon’. Weküfü ka witrameldungufi kom tati pu che küpa weniyefilu ta Chaw Dios. Biblia pengelkey tüfa Job pingechi lifru mu. Weküfü feypi: ‘Chaw Dios elukefi kümeke dungu tañi pu che, feymu tüfa engün serfikeeyew, rüf piwkeyelaeyew engün’. Ka feypi: ‘Iney rume püntünentuafun ta Jewba mu’. Fewla inaduamaiñ chem kimeltueiñmu Job ñi rupan ka chumngechi kellueyew Jewba.\n7, 8. 1) Jewba, ¿chem feypi Job mu? 2) Welu, ¿chem feypi Weküfü?\n7 ¿Iney am Job? Kiñe küme wentru em. Rume fütra kuyfi mongelekefuy. Rume yamkefi ta Jewba ka üdekefi wedake dungu. Feymu Jewba feypi: “Mapu mew ngelay iney no rume fey reke” (Job 1:8). Jewba rüf weniyefi ta Job.\n8 Welu Weküfü feypi: ‘Job eluniengey re kümeke dungu, feymu serfikefi ta Chaw Dios’. Femngechi feypifi ta Jewba: “¿Koralmakünulelfimi reke tami ingkañpeafiel kidu, ka tañi ruka, ka kom tañi nieel? Eymi kümelkafimi tañi femelchi küdaw, ka tañi pu kulliñ alün-ngey fill püle tüfachi mapu mu. Welu, ñi kaletual tüfachi dungu, eluwaymi tami müntuñmayafiel kom tañi nieel, ka peaymi tami malisiayaetew” (Job 1:10, 11).\n9. Jewba, ¿chem elufi ñi femal ta Weküfü?\n9 Weküfü feypi: ‘Chaw Dios elukefi kümeke dungu ta Job, feymu tüfa serfikeeyew’. Ka feypi ñi püntünentuafiel ta Job Jewba mu. Chaw Jewba femngechi rakiduamkelafuy, welu elufi ta Weküfü ñi wedalkayafiel ta Job. Femngechi kimfalküleafuy chumngelu Job ñi serfikefiel ta Chaw Dios.\nWEKÜFÜ WEDALKAFI TA JOB\n10. 1) Weküfü, ¿chumfi ta Job? 2) Welu, ¿chumi Job?\n10 Job wüne weñeñmangey ka langümüñmangey ñi kulliñ, Weküfü ñi duam mew. Fey wüla langümüñmangey epe kom tañi pu kona. Job ñamümi kom tañi nieel. Fey kiñe fütra kürüf mu, Weküfü langümüñmafi ta Job kom tañi pu fotüm ka pu ñawe. Welu Job püntütripalay Jewba mu. Feymu Biblia feypi: “Kom tüfachi dungu mu, Job kulpalay ka feypintukulafi ta Chaw Ngünechen ñi welulkawün” (Job 1:12-19, 22).\nJob püntütripalay Jewba mu, feymu kidu kümelkaeyew.\n11. 1) Weküfü, ¿ka chem chumfi ta Job? 2) Welu, ¿chumi Job?\n11 Welu Weküfü fentekünulay. Witratudungufi ta Chaw Dios, fey feypifi: “Eluwnge tami wülelmayafiel tañi foro ka tañi fün, fey rüf mew malisiayaeymu”. Fey Weküfü weda kutranelfi ta Job (Job 2:5, 7). Welu Job ka wiño püntütripalay Jewba mu. Doy may feypi: “¡Lafuli rume elkünulayan ñi nor piwkengen!” (Job 27:5).\n12. Job, ¿chumngechi pengeli ñi koylatufengen Weküfü?\n12 Job kimlafuy Weküfü ñi dunguyeetew, ka kimlafuy chumngelu ñi kutrankawmeken. Rakiduami Jewba ñi kutrankaetew (Job 6:4; 16:11-14). Welu püntütripalay Jewba mu. ¡Kom koylangey Weküfü ñi feypin! Tañi femün mu, Job pengeli ñi piwkeyefiel tañi Wenu Chaw. Feymu ta weniyefi, serfikelafi ta Chaw Dios ñi re elungeal kümeke dungu.\n13. Job elkünulafi ta Jewba. Feymu, ¿chem rupay?\n13 Job kimlafuy rume Weküfü ñi feypifiel ta Jewba wenu mapu mu, welu elkünulafi ta Jewba. Femngechi pengeli Weküfü ñi koylatufengen. Fey Jewba kümelkafi ta Job ñi nor piwkeyeetew mu (Job 42:12-17).\n14, 15. Weküfü, ¿chem feypi kom pu che mu?\n14 Famülke mu Weküfü witrameldungukeeiñmu kom iñchiñ. Feypi taiñ serfikefiel ta Jewba re taiñ elungeal kümeke dungu. Kidu feypi: “Wentru wülkünuay kom tañi nieel ñi montulal tañi mongen” (Job 2:4). Femngechi Weküfü witrameldungufi kom pu che, re witrameldungulafi ta Job. Fentren tripantu rupalu Job ñi lan mu, Weküfü petu weda pifi ta Jewba ka dunguyefi tañi pu che. Proverbios 27:11 pengeli feychi dungu, tüfa mu Jewba feypi: “Kimchengeaymi, iñche ñi fotüm, ka ayüwülelman tañi piwke, femngechi pepi wiñoldunguafiñ tañi ayentumekeetew [weda pimekeetew]”.\n15 Eymi dulliafuymi tami chumal. Allkütuafimi ta Jewba, fey püntütripalayaymi kidu mew, femngechi pengelaymi Weküfü ñi koylatufengen. Tami weniyeafiel ta Jewba, duamniengeafuy küme elkünutual fentren dungu tami mongen mew. Welu yafüluwnge, tüfa tati doy küme dungu tami femal. Kafey duamfali tami newentuleal. Longkontukunge, Weküfü feypi eymi püntütripayaymi Jewba mu küdawngechi dungu rupalmi. Feymu femkey kom tañi pepilnieel tami püntünentuaetew Chaw Dios mu.\n16. 1) Weküfü, ¿chumkey taiñ püntünentuaetew Jewba mu? 2) ¿Chumafuy Weküfü tami püntünentuaetew ta eymi?\n16 Weküfü fillke dungu femkey taiñ püntünentuaetew Chaw Dios mu. Kiñeke mu kontukeeiñmew “trapial reke” (1 Pedro 5:8). Feymu tami pu che, tami pu weni kam kakelu che feypiafeymu tami chillkatuwenoafiel Biblia, ka femwenoal kümeke dungu. Femngechi rupale, rakiduamafuymi: “Weküfü ngüchaltukukefi engün, feymu kayñetumekeenew” (Juan 15:19, 20). * ¿Ka chumkey Weküfü? Küpa welulkakeeiñmew, femngechi taiñ inayafiel kidu ñi kimeltun, welu feyentunoafiel ta Jewba (2 Korintio 11:14). Kafey Weküfü rakiduamelkeeiñmu taiñ newe falin-ngenon Jewba ñi adkiñ mew, femngechi taiñ elkünuafiel ta Jewba (Proverbios 24:10).\nINAFINGE JEWBA ÑI FEYPIN\n17. ¿Chumngelu feyentukefiyiñ ta Jewba?\n17 Inafiliyiñ Jewba ñi feypin, pengelaiñ Weküfü ñi koylatufengen. Fey, ¿chem kelluaeiñmu taiñ feyentuafiel ta Jewba? Biblia feypi: “Piwkeyefinge ta Ñidol Ngünechen kom tami piwke mew, kom tami rakiduam mew, ka kom tami kimün mew ka kom tami newen mew” (Marku 12:30). Feley llemay, piwkeyefiyiñ ta Jewba, feymu feyentukefiyiñ. Doy piwkeyefiliyiñ, doy küpa femaiñ kom taiñ feypietew. Apostol Juan wirintukuy: ‘Tati rüf dungu mew piwkeyefilu ta Ngünechen ka feley tañi inayafiel kidu ñi werkün dungu’ (1 Juan 5:3).\n18, 19. 1) Chaw Jewba, ¿chem feypikeeiñmew taiñ femnoal? 2) Kom taiñ feypikeetew Jewba taiñ femal pepilfali. ¿Chumngechi kimnieiñ tüfa?\n18 Jewba feypikeeiñmew chem taiñ femnoal. Kiñeke tüfa wirikonküley ti trokiñ feypilelu “ Üdefinge Jewba ñi üdekeel”. Ellaka mu rakiduamafuymi: ‘Müte weda dungu no tüfa’. Welu papeltufilmi Biblia ñi feypin ka rakiduamniefilmi, kimaymi ñi fente kümen Jewba tañi ngülam. Fey duamniengele küme elkünutuafiel tami mongen, femaymi llemay. Küdawngeafuy rume, yafüluwülmi tami femal, rüf weniyeafimi ta Jewba. Fey tüngküleaymi ka ayüwküleaymi (Isaías 48:17, 18). Welu, ¿elkünuafuymi wedake wimtun? Femafuymi llemay.\n19 Kom taiñ feypikeetew Jewba taiñ femal pepilfali (Deuteronomio 30:11-14). Kiñeke mu iñchiñ kidu küme kimuwlaiñ, welu Chaw Ngünechen küme kimnieeiñmew. Kimniey chem taiñ pepilken ka pepilkenon (Salmo 103:14). Kidu taiñ rüf weni tati. Feymu yafültukukeeiñmu apostol Pablo ñi feypin: “Ñidol manelfali itrokom ñi dungu mew, feymew kisu ta kelluaeymünmew tamün newentuleael, ka montulnieaeymünmew ti weküfü ñi wesake dungu mew” (2 Tesalonisense 3:3). Feymu maneluwküleaiñ, Jewba newentukuaeiñmew taiñ femal kümeke dungu. Ka rupaliyiñ küdawngechi dungu mu, eluaeiñmu “fütra pepiluwün” (2 Korintio 4:7).\nFEMAYMI JEWBA ÑI AYÜKEEL\n20. ¿Chem chengeaiñ? ¿Chumngelu?\n20 Küpa weniyefiliyiñ ta Jewba, femwelayaiñ Jewba ñi ayükenon. Welu fey ka müten no (Romanu 12:9). Taiñ weniyeafiel ta Jewba, duamfali femal kidu ñi ayükeel ka inayentuafiel ñi chumngen. Feymu piwkeyefengeaiñ, nieaiñ ayüwün, küme tüngün, fürenecheaiñ, küme chengeaiñ, feyentuleaiñ, ñom duamngeaiñ ka kim ngüneniewaiñ (Galata 5:22, 23, TNM). Biblia pengeli ñi chumken pu weniyekefilu ta Jewba: “Tati miyawkelu ñi kulpakenon mu, femkelu tati kümeke dungu ka rüf dungukelu tañi piwke mu. Kidu koyla dunguyekelay tañi kewün mu, weda femkelafi tañi chafche, ka dunguyekelafi tañi pu weni. Kidu famentukefi iney rume illamfalngechi chengelu, welu falintukefi tati pu yamniekefilu ta Jewba. Kidu femtriparpukey ñi feypikünuel, kümenofule rume kidu mu. Arelkelay plata fey ñi doy kullingetual, llowkelay rume ñi llum kullingeal ñi wedalkayafiel ti kulpakenochi che. Chuchi femkelu tüfachi dungu turpu kidukünungelayay” (Salmo 15:2-5).\n21. ¿Chem kelluaeymu tami inayentuafiel Jewba ñi chumngen?\n21 ¿Chem kelluaeymu tami femngechi chengeal? Duamfali tami kimal chem ñi ayükeel ta Jewba. Feymu chillkatuniefinge Biblia (Isaías 30:20, 21). Femngechi femülmi, doy piwkeyeafimi ta Jewba, fey doy küpa feyentuafimi.\n22. Serfiliyiñ ta Jewba fente taiñ rüf piwkeyefiel, ¿chem rupayay?\n22 Biblia feypi taiñ famentual “kuyfike wesa mongen”, ka taiñ nietual “we mongen” (Kolosense 3:9, 10). Tüfa trürümngeafuy ñi femken kiñe che modawkelu. Küdawngeafuy küme elkünutual taiñ mongen ka feyentuafiel ta Jewba. Welu serfifiliyiñ, doy küme mongen eluaeiñmu (Salmo 19:11). Re duamlayaymi tami elungeal kümeke dungu, doy may serfifinge ta Jewba fente tami rüf piwkeyefiel. Femngechi femülmi, pengelaymi Weküfü ñi koylatufengen ka taiñ Wenu Chaw rüf weniyeaeymu.\n^ parr. 16 Kiñeke che küpa ngüchaltukuafeymu tami chillkatuwenoafiel Biblia, welu Weküfü kom adniekelafi engün. ‘Tüfachi mapu ngünenieeyew tati Weküfü’, feymu kiñeke che küpa püntünentuafeymu Chaw Dios mu (1 Juan 5:19).\nÜDEFINGE JEWBA ÑI ÜDEKEEL\nÉxodo 21:22, 23; Santiaw 2:11\nKonlayaymi pod kudumuwün mu\nLevítico 20:10, 13, 15, 16; Romanu 1:24, 26, 27, 32; 1 Korintio 6:9, 10\nFülkonlayaymi wedake püllü mu\nDeuteronomio 18:9-13; 1 Korintio 10:21, 22; Galata 5:20, 21\nPoyelayafimi fillke adentun\n1 Korintio 10:14\n1 Korintio 6:10\nLevítico 6:2, 4; Efesio 4:28\nProverbios 6:16, 19; Kolosense 3:9; Apokalipsi 22:15\n1 Korintio 5:11\nSalmo 11:5; Proverbios 22:24, 25; Malaquías 2:16; Galata 5:20, 21\nDunguyechelayaymi ka weda pilayaymi\nLevítico 19:16; Efesio 5:4; Kolosense 3:8\nYamniefinge Biblia ñi feypin mollfüñ mu\nGénesis 9:4; Hecho 15:20, 28, 29\nElufinge tami pu che ñi duamnieel\n1 Timotew 5:8\nKonlayaymi weychan mu, awkan ka politika dungu mew no rume\nIsaías 2:4; Juan 6:15; 17:16, TNM\nPütremtulayaymi ka drogatulayaymi\n2 Korintio 7:1\n1: JEWBA WENIYEFI TATI PU CHE TAÑI ALLKÜTUKEETEW\n“Inanieñmamuchi ñi feypin, fey iñche tamün Ngünechen ngean, ka eymün iñche ñi pu che ngeaymün” (Jeremías 7:23).\n¿Rüf weniyeafuiñ ta Chaw Dios?\nGénesis 22:18; Santiaw 2:23\nAbraam allkütukefi Chaw Ngünechen ñi feypietew, feymu kidu weniyeeyew.\n1 Pedro 3:12\nJewba kellukefi tañi pu allkütukeetew.\nSalmo 25:14; 32:8\nJewba elukefi kimün tañi pu weni.\n1 Pedro 5:7\nJewba kuydakefi tañi pu weni.\n2: JOB WENIYEFI TA JEWBA KA PÜNTÜTRIPALAY KIDU MU\n“Kom tüfachi dungu mu, Job kulpalay ka feypintukulafi ta Chaw Ngünechen ñi welulkawün” (Job 1:22).\nWeküfü, ¿chumfi ta Job? Welu, ¿chumi Job?\nJob 1:10, 11\nWeküfü feypi: ‘Job eluniengey re kümeke dungu, feymu serfikefi ta Chaw Dios, rüf piwkeyelafi’.\nJob 1:12-19; 2:7\nJewba elufi ta Weküfü ñi müntuñmayafiel ta Job kom ñi nieel, ka weda kutranelfi.\nJob kimlafuy chumngelu ñi kutrankawmeken. Welu püntütripalay Jewba mu.\n3: WEKÜFÜ KÜPA PÜNTÜNENTUKEEIÑMU JEWBA MU\n“Wentru wülkünuay kom tañi nieel ñi montulal tañi mongen” (Job 2:4).\nWeküfü pilay taiñ weniyeafiel Jewba. Feymu, ¿chumkey?\n2 Korintio 11:14\nWeküfü fillke dungu femkey taiñ püntünentuaetew Chaw Dios mu.\nWeküfü rakiduamelkeeiñmu taiñ newe falin-ngenon Jewba ñi adkiñ mew.\n1 Pedro 5:8\nAllkütuafimi ta Jewba, fey püntütripalayaymi Jewba mew. Femngechi pengelaymi Weküfü ñi koylatufengen.\n4: FEYENTUKEFIYIÑ TA JEWBA FENTE TAIÑ PIWKEYEFIEL\n‘Tati rüf dungu mew piwkeyefilu ta Ngünechen ka feley tañi inayafiel kidu ñi werkün dungu’ (1 Juan 5:3).\n¿Chumngechi weniyeafuymi ta Chaw Jewba?\nPiwkeyeafimi ta Jewba, femngechi doy küpa feyentuafimi.\nIsaías 48:17, 18\nFeyentufinge ta Jewba, fey kidu doy küme mongen eluaeymu.\nYafüluwnge. Kom taiñ feypikeetew Jewba taiñ femal pepilfali.\n2 Korintio 4:7\nEluwnge tami femal kümeke dungu. Fey Jewba newentukuaeymu.


Juan 8 ARNNT - Fey Jesus amuy tati Olifu pingechi - Bible Search\n1Fey Jesus amuy tati Olifu pingechi wingkul mew, 2fey kangelu antü mew epe wünlu, wiñotuy tati ngillatuwe ruka mew. Fey ti pu che fülkontupueyew, fey kisu anükünuwi ka eluwi ñi kimeltuafiel ti pu che.\n3Fey ti kimeltukelu ti ley dungu ka ti pu farisew fey yefingün kiñe domo fey tüfa perkefingün ñi petu ñiwan. Fey elkünupufi engün rangiñ mew chew ñi mülemum fentren che. 4Fey feypifingün ta Jesus:\n—Kimeltufe, tüfachi domo trenumafiyiñ petu ñiwalu kiñe wentru engu. 5Iñchiñ taiñ ley dungu mew, Moyse werküy ñi ütrüftukangeael kura mew, fey ñi langümngeael fey tüfa famngechi domo. ¿Eymi am, chem pimi kay?\n6Kisu engün ramtufi tüfachi dungu tañi re kintukaduamafiel femngechi tañi nieael engün chumngechi ñi feypintukuafiel. Welu Jesus potrongnagi ta mapu mew, fey eluwi ñi wiriael kisu ñi changüll kuwü mew. 7Feymew müten diküm ramtukalelu engün am, fey witrakünuwtuy ka feypi:\n—Kiñekentu eymün mew tati nienolu chem yafkan no rume, wüne ütrüftupe kiñe kura mew.\n8Ka wiñome potrongnagtuy fey eluwtuy ñi wiriael ta mapu mew. 9Allkülu engün tüfachi dungu, re kiñeke tripayetuy tati dalluntukupafilu ti domo, fey ti wüne tripatulu tati doy putremke wentru ürke. Feymew Jesus kisulewetulu tati domo engu, 10küme witrakünuwtuy ka ramtufi ti domo:\n—Papay, ¿chew anta müley tami feypintukupeetew tami langümngeael?\n11Fey ti domo llowdunguy:\n—Kom amutuy engün tatey, Ñidol ―pi.\nFey Jesus feypifi ti domo:\n—Iñche no rume ‘langümngepe’ pilayaeyu, fey amutunge ka wiñome yafkawekilnge.)\nJesus ta pelon reke feley ta mapu mew\n12Jesus ka wiñome eluwi ñi kimeltuafiel ti pu che, fey feypi:\n—Iñche ta pelon reke felelu ta mapu mew. Tüfey tañi müngeltulen inaetew chumkawnorume mülelayay ta dumiñ mew, welu may nieay ta pelon tañi elunieetew ta mongen.\n13Fey ti pu farisew feypifi ta Jesus:\n—Eymi kisu petu nütramyewimi tami kisutu nütramyewün, fey chem falilay rume.\n14Fey llowdungueyew ta Jesus:\n—Iñche ñi dungupeel rüf dungu mew faliy tati, tunte iñche kisutu dunguñpewli rume. Iñche ta kimnien chew ñi tuwün ka chew ñi amuael, welu eymün ta rüf kimlaymün chew ñi küpan ka chew ñi amuael ta iñche. 15Eymün ramtukadungukefimün ta kiñe che chumngechi tamün ayüel, welu iñche ta femkelan. 16Welu iñche ramtukadungukefuli, kom tañi feypikeelchi dungu rüfngey. Iñche am kisungenolu ñi ramtukacheken, welu may Chaw Ngünechen tañi werküetew, fey ta adkünukey ti dungu iñche mew. 17Welu tüfa feley eymün tamün ley dungu tati wirilelu, femngechi epu che kiñewiyüm ñi dungu, kisu engu ñi dungu falikey.+ 18Ka femngechi, iñche ka tañi Chaw iñchiw kiñewküleyu tayu dungu mew ―pi.\n—¿Chew anta müley tami chaw?\n—Eymün kimlaymün ñi ineyngen ta iñche, ka iñche ñi Chaw no rume, welu kimfulmün ñi ineyngen ta iñche, ka kimafuymün iñche tañi Chaw.\n20Jesus feypi tüfachi dungu petu kimeltulu ta ngillatuwe ruka ñi lepün mew chew ñi elngekemum ti ofrenda. Welu iney no rume püresulaeyew, petu puwnolu am tañi medin antü.\nChew ñi amuael ta iñche, eymün ta pepi amulayaymün\n21Jesus ka wiñome feypifi ti pu che:\n—Iñche ta amutuan, fey eymün ta kintumuan, welu layaymün tamün yafkan mew fey tamün pemunofiel. Chew ñi amuael ta iñche, eymün ta pepi amulayaymün.\n22Feymew ti longkolechi pu judiu feypi:\n—¿Chumngelu am feypi taiñ pepi amunoael iñchiñ chew ñi amuael ta kisu? ¿Rakiduamkülepey may ñi kisu langümuwael?\n23Feymew Jesus feypi:\n—Eymün ta nag mapu tuwimün, welu iñche wenu mapu küpan. Eymün ta tüfachi nag mapu mew tuwimün, welu iñche wenu mapu mew tuwün. 24Feymew feypiwpeyiñ tamün layael kisu tamün yafkan mew, eymün am ta feyentunolu tañi ineyngen ta iñche, feymew layaymün kisu tamün yafkan mew.\n25Feymew ti pu judiu ramtufi engün ta Jesus:\n—¿Iney anta eymi?\n—Ellaka mew tañi feypiel ñi chem chengen ta iñche, feymew 26rume fentren dungu nien tamün feypiwafiel eymün am welulkawkülelu. Welu ñi Chaw tañi werküetew feypikey ta rüfngechi dungu, tañi feypikeetew ta kisu, feychi dungu ta feypiwkeyiñ ta eymün.\n27Welu ti pu judiu engün ngüneduamlay tañi nütramelngeel engün ta Chaw Ngünechen ñi dungu. 28Feymew Jesus feypifi ti pu che:\n—Feychi eymün wenuntu püramfilmün iñche tati Wentrukünuwpalu, fey wüla kimmuan ñi ineyngen ta iñche, ka femkelan chem dungu rume re kisu ngünewün. Iñche feypiken Chaw ñi kimeletewchi dungu müten. 29Iñche ñi Chaw tañi werküetew müley iñche engu, iñche ñi Chaw ta kisukünukelaenew, fey iñche am rumel femkelu kisu ñi ayükeelchi dungu.\n30Feymew Jesus, feypilu tüfachi dungu, rume fentren che feyentuy kisu mew.\nJesus ñi rüfngechi dungu lifrekünutuaeymünmew\n31Jesus feypiyefi kiñeke ti longkolechi pu judiu feyentulu ta kisu ñi feypielchi dungu mew:\n—Eymün ta müngeltufilmün iñche ñi dungu, rüf dungu mew eymün iñche ñi pu disipulungeymün. 32Kimafimün tati rüf dungu, fey ti rüfngechi dungu lifrekünutuaeymünmew.\n33Fey tati longkolechi pu judiu llowdunguy:\n—Iñchiñ ta Abraam ñi yomel pu che, fey chumkawnorume ka iney no rume ta püresukonaniekelaeiñmew. ¿Chumngelu am eymi feypimi taiñ lifrengetuael?\n34Feymew Jesus feypi:\n—Rüf dungu feypiwayiñ itrokom tati yafkakelu püresulekey reke ta yafkan mew. 35Kiñe püresukona rumel koneltukelay ta kiñe reñmache mew, welu kiñe fotüm feyngey ñi rumel koneltuleael ñi reñmache mew. 36Fey femngechi, tati fotüm lifrekünutuelmünmew, eymün feyngeay tamün lifrengetun. 37Dew kimnien ta Abraam ñi yomel pu chengen ta eymün, welu ayüleymün tamün langümmuafiel llowmamunofiel am iñche tañi dungu. 38Iñche femken tañi Chaw mew ñi pekeelchi dungu, fey eymün kay femkeymün tamün kangelu chaw ñi femkeelchi dungu.\nEymün tamün chaw ta weküfü\n39Feymew ti pu judiu feypi:\n—¡Kangelu no tatey! ¡Iñchiñ taiñ nieelchi chaw Abraam pingey! ―pi.\nWelu Jesus llowdunguy:\n—Eymün ta rüf mew Abraam ñi reñma pu chengefulmün, femafuymün kisu tañi femel. 40Welu may tunte dew feypiwfuyiñ ti rüfngechi dungu Ngünechen tañi kimeletew, fey eymün ayüleymün tamün langümmuafiel. ¡Abraam ta chumkawnorume femngechi femlay! 41Eymün ta femkeymün chumngechi ñi femkeel kangelu chaw tamün nieel.\nFeymew ti pu judiu feypi:\n—¡Iñchiñ ta kiñe yalltuku che no! Nieiñ kiñe chaw müten, Ngünechen llemay.\n42Fey Jesus llowdunguy:\n—Rüf feyngefule tamün chawyefiel ta Ngünechen, eymün ta piwkeyemuafun, iñche am küpalu ta kisu mew, fey fewla tañi mülepan tatey. Iñche küpalan ta re kisu duam, welu Ngünechen ta werküenew. 43¿Chumngelu am eymün longkontukulaymün iñche ñi kimelelchi dungu? Eymün am rüf mew ayükenolu tamün allkütuafiel iñche ñi dungu. 44Eymün tamün chaw ta weküfü, fey eymün ta kisu mew koneltuleymün, ka ayükeymün tamün femael kisu ñi ayükeelchi dungu. Weküfü ta kiñe langümchefe llituka mew müten. Chumkawnorume inakelafi ti rüfngechi dungu, ka chumkawnorume feypikelay ti rüfngechi dungu. Femngechi koyla dunguyüm, dungukey ñi chumngen ta kisu. Koylangelu am, fey kisu mew tripakey kom koyla dungu. 45Welu iñche am feypikelu ti rüfngechi dungu, eymün ta feyentumukelan. 46¿Iney am feypiafeymünmew iñche ñi nien ta yafkan? Fey iñche feypili ti rüfngechi dungu, ¿chumngelu am feyentumukelan? 47Tati mülelu Ngünechen mew, allkütukey Ngünechen ñi dungu. Welu eymün am Ngünechen mew mülenolu, ayülaymün tamün allkütuael.\nCristo wüne mülekey ta Abraam mew\n48Feymew tati longkolechi pu judiu feypieyew:\n—Rüfngey taiñ feypiken eymi kiñe Samaria tuwünchengen ka tami konweküfülen.\n—Konweküfülelan ta iñche. Tañi femkeelchi dungu mew püramyekefiñ tañi Chaw Ngünechen, welu eymün püramyemukelan. 50Iñche ayülan tañi re kisu püramyengeael, welu müley kiñe tati ayülelu iñche ñi püramyengeael, fey ñi Chaw kisu ta adniey kom dungu. 51Ka femngechi rüf dungu feypiwayiñ ta iney rume müngeltufile iñche ñi dungu, chumkawnorume lalayay ―pi.\n52Feymew ti pu judiu llowdunguy:\n—Fewla ta küme kimiyiñ tami konweküfülen. Abraam ka ti pu pelon wentru layey engün, fey eymi feypimupeiñ: ‘Tati müngeltulu iñche ñi dungu, chumkawnorume lalayay.’ 53¿Eymi anta wünenngeymi taiñ chaw Abraam mew? Kisu ta lay, ka ti pu pelon wentru ka layey engün. ¿Chumngechi chengelu trokiwküleymi am?\n54Feymew Jesus llowdunguy:\n—Iñche ta re feypipelan kisutu püramyewli, tañi püramyewün ta chem falilayafuy rume, welu ñi püramyekeetew iñche, fey ta iñche ñi Chaw tati, fey iñchiñ taiñ Ngünechen tamün pikeel. 55Welu eymün ta kimlafimün, fey iñcheke ta kimniefiñ. Fey kimlafiñ pifuli, iñche ta rume koylangeafun eymün reke. Welu rüfngey tañi kimniefiel, fey ka müngeltuñmakefiñ kisu ñi dungu. 56Eymün tamün kuyfi tuwün em Abraam pingelu, ayüwi allkülu tati feypikünuelchi dungu iñche mew, feymew rume ayüwi, fey Abraam kimetew am ñi ineyngen ta iñche ―pi.\n57Fey ti pu judiu feypifi engün ta Jesus:\n—Petu nielaymi kechu mari tripantu no rume, ¿fey feypimi tami pefiel ta Abraam? Kiñe wedwed che reke ta feypimi.\n—Rüf dungu feypiwayiñ iñche müleken Ngünechen iñchiw kuyfi mew petu ñi mülenon rume ta Abraam.\n59Feymew kisu engün nüy kura tañi ütrüftukayafiel, welu Jesus ellkawi ka tripatuy ti ngillatuwe ruka.


Matew 9 ARNNT - Dew rupalu tüfachi dungu, Jesus konpuy - Bible Search\nMatew 8 Matew 10\nJesus tremoltuy kiñe wentru lañmalelu ñi kuerpu\n(Marku 2.1-12; Luka 5.17-26)\n1Dew rupalu tüfachi dungu, Jesus konpuy kiñe farku mew. Notuy nome ti pichi lafken mew, fey puwtuy kisu tañi waria mew, Kapernaum pingelu. 2Feyti mew yelelngey kiñe kutran lañmalelu ñi kuerpu, kudulelu kiñe pichi ngütantu mew. Feymew Jesus ngüneduamfilu tati pu che ñi rume feyentulen engün, feypifi tati kutran:\n—Yafüluwnge, weni. Dew wiñoduamangetuymi tami yafkan mew ―pifi ti wentru.\n3Fey kiñeke wentru kimeltukelu ta Moyse ñi ley dungu, allkülu tüfachi dungu, rakiduami engün: “Fey tüfa tañi feypielchi dungu mew notukafi ta Ngünechen.” 4Jesus am kimnielu tañi femngechi rakiduamkülen engün, fey ramtufi ti pu wentru:\n—¿Chumngelu anta fente wesa rakiduamküleymün ta eymün? 5¿Chem pin anta doy küdawngelay? ¿Tañi wiñoduamangetuael che yafkan mew, kam ñi tremolngetuael kiñe kutran? 6Feymew tamün kimael tati Wentrukünuwpalu ñi nien ta pepiluwün tüfachi mapu mew ñi wiñoduamatuafiel ta che ñi yafkan mew, feypiafiñ tüfachi lemuwkenochi kutran:\n—Witratunge. Nütunge tami ngütantu, fey amutunge tami ruka mew ―pi.\n7Fey tati kutran, lañmalelu ñi kuerpu, witratuy ka amutuy tañi ruka mew. 8Fey tati pu che, pefilu tüfachi dungu ñi rupan, llükay ka püramyefi engün ta Ngünechen femngechi pepiluwün tañi pengelel ta wentru mew.\nJesus dullifi ta Matew\n(Marku 2.13-17; Luka 5.27-32)\n9Jesus tripatuy ta tiye mew, fey pefi ta kiñe wentru Matew pingelu, anülelu chew tañi kofrakemum ta impuestu Romangealu. Fey Jesus feypifi ta Matew:\nFeymew Matew witrapüray, fey inaeyew.\n10Feymew Jesus amuy ñi imeael Matew ñi ruka mew, rume fentren tati kofrakelu impuestu ta Romangealu, fey kakelu wesake dunguyen che puwi engün. Ka femngechi fülkonpuy engün ta mesa mew kiñentrür ñi iyael Jesus engün ka tañi pu disipulu. 11Fey tati pu farisew, pefilu tüfachi dungu, ramtufi engün Jesus tañi pu disipulu:\n—¿Chumngelu am tamün kimeltufe kiñentrür imekey tati kofrakelu impuestu ka ti pu yafkafe engün?\n12Fey Jesus allkülu ñi feypin engün, fey feypieyew:\n—Tati külfünkülelu ka mongelelu duamlay engün ta lawentuchefe, welu tati pu kutran may ta duami ta lawentuchefe. 13Amumün ka kimtukuaymün ñi chem piel ta tüfachi wirin dungu: ‘Iñche may ta duamnien tamün kutranpiwkeyecheael, welu tamün chalintukumekenoael tati langümelchi kulliñ müten.’+ Iñche am küpanolu tati pu küme piwkekawünnngelu mew, welu may tati pu yafkafe ñi wiñorakiduamtuael ―pi.+\nJesus ramtungey tati ayunan wimtun dungu mew\n(Marku 2.18-22; Luka 5.33-39)\n14Fey Juan tati Fawtisachefe tañi pu disipulu fülkonpuy engün ta Jesus mew, fey ka ramtupufi:\n—Iñchiñ ka tati pu farisew ayunakeiñ, fey ¿chumngelu am tami pu disipulu kay ayunakelay engün?\n—¿Weñangküleafuy am tati pu mangelngelu kiñe mafün mew, petu tañi mülen tati nofio ta kisu engün mew? Welu akuay ti antü ñi yengetuael tati nofio, fey wülake ta ayunayay engün. 16Iney rume ta lapatule ta kiñe llud takuwün, lapantukulelkelafi ta kiñe we katrün pañu. Tati lapantukuelchi we katrün pañu trüküfkey, fey doy wesa wikürkey tati llud takuwün, fey doy alükey tati wichafün ti lapatukeel. 17Ka femngechi tukungekelay rume we pulku kiñe llud kueru mew. Femngefule, wikürafuy tati kueru, fey tati pulku ka tati kueru ngünapüdayafuy. Feymew feley tañi tukungeael tati we pulku kiñe we kueru mew, femngechi tañi fente küme chañmatuael tati epu chemkün.\nJesus tremolfi kiñe pichidomo ka kiñe domo\n(Marku 5.21-43; Luka 8.40-56)\n18Petu dungumekelu ta Jesus, akuy kiñe longkolelu tati pu judiu mew, fey lukutunagi kisu ñi fülpüle ka feypieyew:\n—Tañi ñawe fewla we lapey, welu eymi amulmi ka fampuwülelfilmi tami kuwü, fey wiñomongetuay.\n19Fey Jesus witrapüray, ka kompañnieeyew tañi pu disipulu, fey amuy tati wentru engün. 20Feymew kiñe domo amulerkelu mari epu tripantu dewma ñi kutrankülen, kachükerkelay ñi mollfüñ, fey fülkontufi ta Jesus furi püle, fey idañmafi ñi wechuñ takuwün. 21Famngechi rakiduamürkelu am: “Idañmafili müten tañi takuwün, tremolewetuan.” 22Welu Jesus wiñokintuy, fey pefi tati domo ka feypifi:\n—Yafüluwnge, papay. Tami feyentun mew ta tremotuymi.\nFeychi lelen mew müten tremolewetuy.\n23Fey Jesus puwlu tati longko ñi ruka mew, ka pepufilu tati pu kim dungulu weñangkün musikatun+ ka ti pu che ñi ngümakawmeken, 24fey feypipufi ti pu che:\n—Tripatumün ta tüfa mew. Tüfachi pichidomo ta lalay. Re umawküley müten.\nFey Jesus ayeñeeyew ti pu che, 25welu kisu feypifi ñi tripayael engün wekuntu ruka mew. Fey wüla konpuy ka nüñmapufi ñi kuwü tati pichidomo, fey tati pichidomo witrapüratuy. 26Fey kom tiyechi trokiñ mapu mew mülechi pu che kimi femngechi dungu ñi rupan.\nJesus tremolfi ta epu trawma\n27Fey tripapatulu ta Jesus tiye mew, epu trawma ta wirarkülen inaeyew:\n—¡David mew dullielchi Yomelche,+ kutranpiwkeyemuyu!\n28Feymew Jesus konpulu ti ruka mew, tati epu trawma fülkontueyew, fey Jesus ramtufi ti epu trawma:\n—¿Feyentuymu anta eymu iñche tañi pepi femael ta tüfachi dungu?\n—May, Ñidol ―llowdunguy ti epu wentru.\n29Feymew Jesus idañmafi ñi nge tati epu trawma, ka feypifi:\n—Femngechi felepe chumngechi tamu feyentulen ta eymu.\n30Fey pelotuy engu. Feymew Jesus ta fente küme feypifi tati epu wentru:\n—Feypilayafimu iney no rume femngechi tañi kimngenoael tüfachi dungu.\n31Welu, tripapatulu müten, nütramkayngu kom tiyechi trokiñ mapu mew tañi femel ta Jesus.\nJesus tremolfi ta kiñe ketrongechi wentru\n32Petu tripatulu tati epu trawma, küpalngey Jesus mew kiñe ketrongechi wentru konweküfülelu. 33Fey Jesus wemünentufilu müten tati weküfü, tati ketrongechi wentru pepi dungutuy. Fey tati pu che afmatulen feypi:\n—¡Fey tüfa famngechi dungu chumkawnorume pengekelay Israel mapu mew!\n34Welu tati pu farisew feypiyey engün:\n—Tati longkolelu ti pu weküfü mew elufi tüfachi wentru feychi pepiluwün tañi wemünentuafiel tati pu weküfü.\nJesus kutranpiwkeyefi tati pu che\n35Jesus miyawenturkey kom ti pu waria che mew ka kom lelfüntripa mülechi pu che mew. Kimeltuyawi kom sinagoga mew. Kimeli tati küme dungu Ngünechen tañi longko ülmenngen, ka tremolyefi fill kutrankülelu ka ngañkolelu. 36Fey Jesus pefilu tati pu che, kutranpiwkeyefi kisulelu engün am kiñe kechan ufisa reke nienolu tañi kamañnieaetew. 37Feymew feypifi tañi pu disipulu:\n—Rüf dungu mew pütrüley ta kosecha, welu küdawfe rume pichiley. 38Feymew ngillatuafimün ta eymün tati ngenngelu tati ngan ketran mew ñi werküael küdawfe tañi kosechayael ti fün ketran.


Ngünechen ñi Küme Dungu Romanu 4\n1 Welu feymew, ¿chem dungu wewi Abraam piaiñ kay, taiñ kuyfi laku em? 2 Rüf dungu mew Abraam ta llowngefule kiñe nor mongen wentru reke kisu tañi femkeel mew, felefuy tañi mallmawael, welu Ngünechen mew pepi femlayafuy. 3 Tati Wirin Chillka feypiley: “Abraam feyentuy ta Ngünechen mew, feymew ta Ngünechen lloweyew kiñe nor mongen wentru reke.”* Genesis 15.6.\n4 Fey fewla, kiñe che küdawle, tañi kullitu ta re elungekelay, welu may kullingekey tañi küdawün mew. 5 Ngünechen nor mongen elutukefi tati pu yafkafe feyentulu kisu mew. Feymew kiñe che feyentule Ngünechen mew, llowaeyew ta kiñe nor mongenngelu reke tañi mupiltun ñi duam, tunte chem küme dungu rume femlayafuy tañi fürenengeael. 6 David ka femngechi feypi ñi sakinngen tüfeychi che ta Ngünechen ñi llowel nor mongen che reke, fey femkellenofule rume kümeke dungu tañi fürenengeafel. 7 David ta feypi:\n8 ¡Ayüwün niey ta tüfeychi che ta Ñidol Ngünechen\ninaduamüñmanoeliyew tañi yafkan!”† Salmo 32.1-2.\n9 ¿Fey tüfachi ayüwün koneltuley tati pu judiu müten pemay, kam ka femngechi koneltuley tati pu judiu tuwünngenolu? Feypikeiñ Ngünechen tañi llowfiel ta Abraam kiñe nor mongen wentru reke ñi nien mew ta mupiltun.‡ Genesis 15.6. 10 Welu ¿chumül am lloweyew ta Ngünechen lif mongen wentru reke? ¿Rupan sirkunsidangelu wüla ta Abraam, kam petu sirkunsidangenolu rume? Femlay tatey, petu ñi sirkunsidangenon rume mayfe. 11 Fey wüla Abraam ta sirkunsidangey, kiñe marka reke ka kiñe sellu reke Ngünechen tañi dew llowetew kiñe nor mongen wentrungelu reke, fey tañi mupiltun ñi duam. Fey tüfa famngechi, ta Abraam chaw reke nietueyew kom tati nielu ta mupiltun, tunte sirkunsidalelayafuy rume engün. Ngünechen ta ka femngechi llowaeyew ta kisu engün nor mongen chengelu reke. 12 Abraam ta ka femngechi chaw reke nieeyew ta tüfey engün tati pu judiu ka tati pu inayentulelu ñi mupiltuael Abraam reke, kisu am mupiltulu petu ñi sirkunsidalenon rume.\n13 Ngünechen elelfi ti eldungu ta Abraamngealu ka tañi pu yomelchengealu ñi llowael engün ta tüfachi mapu kiñe erensia reke. Welu fey tüfachi eldungu elelngey ta Abraam tañi müngeltufiel mew no tati ley dungu, tañi mupiltun mew may ta Ngünechen mew. Ka feymew ta Ngünechen lloweyew ta kiñe nor mongen wentrungelu reke. 14 Fey tati müngeltukefilu tati ley dungu llowale ti erensia, feymew may tati mupiltun falinochi dungu reke feletuafuy ka femngechi Ngünechen tañi eldungu faliwetulayafuy. 15 Tati ley dungu küpalkey ta kutrankachen, welu chew ngelay tati ley dungu, ka ngelay ta chem yafkan dungu no rume.\n16 Feymew, tüfachi eldungu kom mupituy Abraam mew tañi nien mew ta mupiltun müten, ka femngechi ñi feyngeael tüfachi eldungu kisu kom ñi pu yomelche mew ka itrokom feyentulelu Abraam reke. Fey ta famngechi, iñchiñ taiñ chaw reke niefiyiñ ta Abraam, 17 chumngechi feypiley tati Wirin Chillka: “Iñche ta chaw reke femkünuaeyu ta fentren pu trokiñche mew mülelu kom mapu.”§ Genesis 17.5. Fey tüfachi Ngünechen lle Abraam tañi feyentuel, fey tachi Ngünechen wiñomongeltukefilu tati pu la, ka tati dewmakelu tati petu ngenolu dew mülewiyelu reke.\n18 Feychi niewenolu chem maneluwün no rume tañi nieafel fotüm, Abraam feyentuy ti eldungu ñi feypietew ta Ngünechen. Fey ta famngechi “chaw reke nietueyew fentren trokiñche”* Genesis 17.5. mülelu ta mapu mew, Ngünechen tañi feypikünuetew kom femngechi felerpuy. Feyta famngechi feypingey “rume fentren chengeay tami pu yomelche.”† Genesis 15.5. 19 Abraam tañi mupiltun mew yafüluwküley müten, dewma epe pataka tripantu niefuy rume ka ngüneduamuwi ta kisu ka Sara ñi tuntelewenon ñi mongelerpuael engu. Ka rume putremlu engu am ñi nieael ta püñeñ. 20 Epu duamkülelay, welu maneluwküley müten Ngünechen tañi mupiael ñi feypikünuelchi dungu, doy küme mupiltuy ka rüf mew maneluwi, ka püramyefi ta Ngünechen, 21 fente küme piwkentukuniey Ngünechen tañi nien pepiluwün tañi mupituael ñi feypikünukeelchi dungu. 22 Feymew Ngünechen lloweyew kiñe nor mongen wentru reke.‡ Genesis 15.6. 23-24 Fey chumngechi wirintukungey Ngünechen tañi llowetew ta Abraam kiñe nor mongen wentru reke tañi mupiltun mew, ka femngechi wirintukungey iñchiñ taiñ femael. Fey taiñ mupiltun mew, Ngünechen ka femngechi lloweiñmew ta iñchiñ, feyentulu am iñchiñ Ngünechen tañi wiñomongeltufiel ta Jesus iñchiñ taiñ Ñidol, 25 tati wültukungelu ñi layael iñchiñ taiñ yafkan mew ka tati wiñomongetulu yafkafe reke taiñ felewetunoael.\n*4:3 Genesis 15.6.\n†4:8 Salmo 32.1-2.\n‡4:9 Genesis 15.6.\n§4:17 Genesis 17.5.\n*4:18 Genesis 17.5.\n†4:18 Genesis 15.5.\n‡4:22 Genesis 15.6.


Chi llalliñ ka chi peyu - MFtD\nTranslated into Mapuche\nby Antonio Chihuaicura - 2013\nMapuche - aligned\nChi llalliñ ka chi peyu\nKiñe antü, chi llalliñ Anansi pingelu ñimiturkey kiñeke füta ka illumfalke tukukan ñi lepûn mewMüna kuñiwkechi ronoturkefi küme nümürkeyngün kaKüpa üngümlay ñi anünagael iñmuafilu.\nFey mew trolongtrolongtukungepay ñi wülngiñ mew. Fey ta Peyu, nampülkayaulu kom chi antü, rume ürküley ka rume ngüñülerkey.\n“Mari mari Anansi”, pi chi Peyu. “Alüñma trekayawün nümütufiñ chi doy kümeke tukukan turpu ñi nümütufun” ¿Füreneafen, eymi eluafen pichin yagel ?\nAnansi pilan feypinoafulu, wimtungerkey ñi mapu mew ñi eluafiel ñi yagel chi pu witran in mew. Welu tüfa mew rume ayiukülelay, duamfuy chi ümeke tukukan kidu fey ngealuFey mew Anansi pichi rakiduamürkey ka trürümdungurkey.\nFüreneafen, konpange, Peyu. Dakingellan witranngepalmi tüfachi pun mew. Anünagnge, faw niemi kiñe wangku, yafütunge ka.\nPeyu konpurkey ka anünagpurkey welu epe ñi kümentutukukanürken , wirarürkey Anansi: Peyu, ¿podküwülen anünagküleymi mesa mew?\nPeyu pewürkey ñi podküwülen. Kom feychi antü winolkiyawürkefuy, fey mew küchaküwürkelay. Fey mew witrakünuwürkey ka amuy leufü mew küchanamunmearkelu. Amurkey ñochikechi, kom chi pu peyu reke, kom chi rüpü chi ruka mew, welu wiñomelu Anansi dew ikonürkey.\n“Iñche duamlan ñi firküael tüfachi kümeke tukukan, fey mew llitun ñi iafiel", pi Anansi “Welu füreneaen, yafütupange peyu”.\nPeyu anünagputurkey ka tutukukanürkey welu Anansi wirareleyew.\n"Peyu, ¿petu allkütulaen?, kümelay ñi anünagael mesa mew podküwülen\nNagkinturkey ka perkey ñi wiñopodküwületun lifngeuma, wingüdkiyawi ñi pu küwü mew puwtuael chi ruka mew. Fey mew, ka küchaküwümeturkey lewfü mew. Wiñometurkelu pünokachurpay ñi lifküwüleam. Welu puwlu mesa mew, Anansi apümfi chi kümeke tukukan, dew mülewelay.\nPeyu pichin lelikünuy Anansi, ka feypi: chaltu tami eluetew yagel. Kiñe antü püllelelmi ñi ruka mew, füreneaen, wiñoleltuaeyu tañi femkünuetew. Fey mew, ñochikechi triparkey wülngiñ mew ka inary ñi rüpü.\nRulpaantürkelu Anansi rume rakiduam-mekerkey chi yagel mew chi peyu ñi feypietew. Rume duamtuniefi chi yagel ñi kullinoafiel, fey mew doy pepiwelay. Fey mew kiñe antü amutrekarkey kintuam peyu ñi ruka.\nPepurkey peyu petu pañütumekerkelu kiñe ina leufü petu ñi yafütunun.\nPeyu pürakinturkeeyu ka feypieyu: “mari mari Anansi, ¿küpaymi tayu yafütuael iñchiw?”\n“May, may, pi Anansi, doy rupamekelu chi antü doy ngüñülewerkey”Peyu amurkey ñi ruka mew müñche ko pepikamesamerkeam ñi iñmuael engu. Fey mew püraparkey inaleufü ka feypi: “petu üngümnieeymew chew tami anüael, dew pepikangey chi yagel, füreneaen, inayafen Anansi”\nFey mew chumullnagürkey ka ñochike ikonürkey\nAnansi rüngkükonpurkey ko mew welu pepi puwlay pülli lewfü mew. Weyukantupurkey lewfü pülli mew welu fanerkelay rume fey mew ñi kalül pürapüraparkey wente ko.\nChumullkanturkey ka pailaweyukanturkey. Kiñe lefrüngkükantupurkey welu chumlay rume puwael ponwi leufü.\nFey mew chi peyu wangarkünumekerkey ñi yagel.\nAnansi ilayan pinualu, fey mew inaltumey chuman ramtuwkulelu. Fey mew rakiduamürkey. Rume tukurarkey ka tukufi ñi chaketa bolsillo mew.\nFey mew, konlu ko mew, llid mew ka pepiluwürkey ñi mülepurkeael mesa mew.\nChi mesa kiñe fütra ilelkawünngerkefuy pepikangerkelu kümeke yagel mew. Anansi feyentunuafulu chi fütra kümeke yagel puñmalelu, ka küpa üngümlay ñi llituam.\nPetu ilu engu, chi Peyu fente ikünui ka dunguy: “tañi mapu mew, tukuwkelaiñ taiñ pu chaketa mesa mew”.\nAnansi llüway ñi entuchaketaturken chi Peyu petu ñi anünagnun. Anansi llituy ñi nentuchaketaturken, ka nentulu ñi falke mew ütrüftripaparkey wente ko mew. Tukukonpurkey ñi longko ko mew ka perkey Peyu, üyüw nageltu, ñochikechi adngelluwkülelu chi küme ilelkawün mew.\n© Antonio Chihuaicura , 2013 - this text is made available with permission from the author


1914: falin tripantu Biblia ñi pelon dungu mu | Biblia ñi kimeltukeel\n1914: falin tripantu Biblia ñi pelon dungu mu\nPETU ñi akunon 1914 tripantu, kiñe trokiñche chillkatukelu Biblia fentren tripantu wüldungukefuyngün 1914 tripantu mu fillke rupan dungu ñi müleal. ¿Chem fillke dungu rupayafuy? ¿Chem dungu mu pengeli feychi 1914 tripantu ñi doy falin-ngen?\nLuka 21:24 papeltuiñ Jesus ñi feypin: “Itrokom trokiñ mapu mew fey ti pu judiu tuwünngenolu wilukonpuay ka fill wesa dungu femay ta Jerusalen waria mew, fey puwle wüla ti tripantu tañi fentepu legtukünulngeel [itrokom trokiñ mapu mu]”, kam “ti pu Judio Tuwün-ngenolu ñi medin antü”, chumngechi tañi feypin tati Reina-Valera 1865 tripantu mu. Pu judioche ñi waria Jerusalen ngefuy. Feychi waria mu longko ülmenkülekefuy David ñi küpanche (Salmo 48:1, 2). Tüfachi pu longko ülmen kalekefuy kakelu wentru ñi ngünenieel, fey engün am anülelu “Jewba ñi ülmen wangku mu”, tüfa feypi dungukefuyngün Chaw Ngünechen ñi üy mu (1 Crónicas 29:23). Femngechi ta Jerusalen adentuley Jewba ñi Ngünenien.\nFeymew, ¿chumngechi ka chumül am tati trokiñ mapu eluwi ñi ‘fill weda femafiel’ Ngünechen ñi Ngünenien? Tüfa rupay feychi 607 tripantu mu, petu ñi mülenon Jesus (p.m.j.), pu babiloniache ñi nütufiel ta Jerusalen waria. Feymu “Jewba ñi ülmen wangku” welliletuy, ka katrüñmangey David ñi küpanche ñi longko ülmenküleal (2 Reyes 25:1-26). ¿Rumel amulepeafuy may ñi ‘fill weda femfiel’ ta Jerusalen? Femlay tati, Pablo dunguy Isaia ñi feypikünun: ‘Jese tañi yomel reñmache mew tripayay kiñe wentru tati longko ülmenkülealu kom trokiñke mapu mew’ (Romanu 15:12). Feychi wentru femürpuy tüfachi feypikünun, fey Jesukristo tati (Luka 1:32, 33). Fey llemay, Longko Ülmen-ngele Jesus, fentekünungeay ñi ‘fill weda femafiel’ ta Jerusalen.\n¿Chumül am rupay tüfachi falin rupan dungu? Jesus feypi tati pu che judio tuwün-ngenolu ñi longko ülmenküleal ñi legkünuel feychi medin antü. Daniel kapitulo 4 kellukeeiñmew taiñ kimal tunteñmayal tüfa. Tüfachi nütram, pengeli Nafukodonosor ñi pewma, kiñe longko ülmen Babilonia mapu mu tuwlu. Tüfachi wentru ñi pewma mu, pey chumngechi katrüngey kiñe fütra anümka. Ka tati anümka elkünungey ñi mutrung müten, fey ñi tremnoal trarikünungey pañilwe ka kofre mu. Fey wüla kiñe küme püllü werküy: “Rupape regle medin antü tüfa mu” (Daniel 4:10-16).\nBiblia mu, kiñeke rupa tati anümka adentukünungekey tati ngünenien (Ezequiel 17:22-24; 31:2-5). Fey llemay, tati anümka ñi katrüngeel tüfa feypi Ngünechen ñi Ngünenien ñi katrütuñmangeel, tüfa adentuley pu longko ülmenkülelu Jerusalen waria mu. Kafey, tati pewma feypi pichin antü mu ‘wedalkangeal ta Jerusalen waria’, “regle medin antü”. Feymu, ¿tunteñmayay feychi medin antü?\nApokalipsi 12:6, 14 feypi: “Küla tripantu ka rangiñ [tüfa feypifel, küla medin antü ka rangiñ]” tüfa ta “kiñe warangka epu pataka kayu mari antü”, feymu tüfachi “regle medin antü” epu rume trapümngele puway: 2.520 antü. Feymu, tati trokiñ mapu judio tuwün-ngenolu fentekünulay ñi ‘fill weda femafiel’ Ngünechen ñi Ngünenien 2.520 antü dew rupalu Jerusalen ñi apümkangemum. Feymu lle, tüfachi pelon dungu müley ñi doy alüñmayal. Ngüneduamliyiñ Números 14:34 ka Ezequiel 4:6, peaiñ tüfachi epu texto mu feypi kiñe werkün dungu: “Kiñe antü kiñe tripantukünungey”. Rakiliyiñ tüfachi trürümfal dungu, “regle medin antü”, diturpuaiñ 2.520 tripantu.\nFeychi antü 2.520 tripantu, llituy octubre küyen 607 tripantu mu petu ñi mülenon Jesus —tati pu babiloniache nütufi Jerusalen waria ka nentufi ti longko ülmen küpalu David ñi pu che mu— ka afpuy octubre küyen 1914 tripantu mu. Feymu puwlu “ti tripantu tañi fentepu legtukünulngeel [itrokom trokiñ mapu]”, femngechi Chaw Ngünechen elkünuy ta Jesukristo ñi Longko Ülmenküleal wenu mapu mu (Salmo 2:1-6; Daniel 7:13, 14). *\nJesus feypikünuy “ngüneniele wenu mapu mu” Longko Ülmenkülen mu, müleay afmatufalchi rupan dungu, tüfa ta ngüñün, weychan, nüyün ka fillke kutran (Matew 24:3-8, TNM; Luka 21:11). Femngechi rupay llemay. Tüfachi rupan dungu küme pengeli 1914 tripantu mu, elkünungey Ngünechen ñi Ngünenien wenu mapu mu, femngechi llituy ‘ti afaelchi antü’ tati wedake dungu Mapu mu (2 Timotew 3:1-5).\n^ parr. 4 Octubre küyen 607 tripantu mu petu ñi mülenon Jesus puwlu octubre 1 tripantu mu, müley 606 tripantu. Ngelay cero tripantu, feymu octubre 1 tripantu mu petu ñi mülenon Jesus, puwlu octubre 1 tripantu mu taiñ mülen antü, müley 1 tripantu. Ka 1 tripantu mu puwal 1914 tripantu mu, müley 1.913 tripantu. Femngechi 606+1+1.913=2.520 tripantu. Ayülmi tami doy kimal Jerusalen ñi apümngemum 607 tripantu mu petu ñi mülenon Jesus, ngüneduamnge chi dungu “Cronología” mülelu ti lifru Perspicacia para comprender las Escrituras pingelu, dewmakelu pu Dungukelu Iney Ngen Jewba.


Chumül duamfalngey ñi ramtukadungungeal epu che ñi femün mu\nTi Werken (ñi chillkatungeal) | Julio 2018\nRüf duamfalngenofule rume, kiñe wentru ka kiñe domo niewnolu, kidu umale kiñe ruka mu, ¿pengeli tüfa tañi weda kulpan engu, fey müley ñi elfalkünungeal kiñe trokiñ longkolelu tañi ramtukadunguafiel pu kulpalu ñi norümngeal?\nFemi tati, rüf duamfalngenofule tañi kidu umayal kiñe wentru ka kiñe domo, tüfa küme pengeli tañi konün pekan kudumuwün mu eluñmakenolu Ngünechen ñi ley. Feymu, müley ñi elfalkünungeal kiñe trokiñ longkolelu tañi ramtukadunguafiel pu kulpalu ñi norümngeal (1 Korintio 6:18, TNM).\nWelu wüne pu longkolelu ti trawünche mu küme ngüneduamay chem ñi rupan, femngechi kimayngün ñi duamfalngepen may ñi elfalkünungeal kiñe trokiñ longkolelu tañi ramtukadunguafiel ka norümafiel tüfachi wentru ka domo. Ramtuwafuyngün: “Mür engu, ¿dakeluwkiyawpeyngu may? ¿Ngüfetungepeyngu may fem-mekelu am pekanka dungu? ¿Chumngelu am mür umayngu kiñe ruka mu? ¿Nütramkawingu chi am tañi femal tüfa? ¿Dullipelayafuyngu may tañi umayal wichu ruka mu? ¿Kam ruparumey kiñe fütra dungu chi? (Eclesiastés 9:11). ¿Chew chi umay kake kiñeke engu?”. Chumngechi ñi rupan epu che kakerumeafuy ñi rupan kakelu che, feymu kümeafuy pu longkolelu ñi doy inaduamal kiñeke mu, femngechi tañi küme dullial.\nPu longkolelu ti trawünche mu küme ngüneduamay kom ñi rupan, fey wüla dulliayngün tañi elfalkünuafiel kiñe trokiñ longkolelu tañi ramtukadunguafiel pu kulpalu ñi norümngeal kam dulliayngün tañi femnoal.\nPu papeltukelu ñi ramtukeel, julio 2018\n¿Iney kintukeymi tami kimnieaetew ka sakiaetew?\n¿Leliniepefiyiñ may ta Jewba?\n“¿Iney kiñewküley Jewba engu?”\nJewba ngen-ngey iñchiñ mu\nKutranpiwkeyeafiyiñ itrokom pu che\nChumngechi chillkatuafuymi Biblia tami kümelkayaetew ka ayüwmayaetew\nWirin dungu Chumngechi entual fillke papel TI WERKEN (ÑI CHILLKATUNGEAL) Julio 2018\nAudio Chumngechi entual audio TI WERKEN (ÑI CHILLKATUNGEAL) Julio 2018\nTI WERKEN (ÑI CHILLKATUNGEAL) Julio 2018


JESUS kimeltulelfi tañi pu inanieetew chumngechi tañi amuldungual engün, welu ka feypifi ñi allkütunoaetew kiñeke che (Luka 10:3, 5, 6). Ka femngechi feley famülke mu. Amuldungulu iñchiñ, kiñeke che illkutuafeiñmu kam aneltuafeiñmu kütu. Femngechi femngeliyiñ, küdawngeafuy taiñ kutranpiwkeyeafiel ta che ka müte eluwkülelayafuiñ chi amuldungulelafiel engün.\nKiñe che kutranpiwkeyechekelu ngüneduamkey chem ñi duamnieel kakelu che, feymu kuñillkefi ka ayüwkey ñi kelluafiel engün. Welu, ¿kutranpiwkeyenofiliyiñ kay pu che amuldungun mu? Eluwkülewelayafuiñ taiñ amuldungulelafiel pu che, fey kellulayafuiñ engün. Rakiduamnge tüfa: ñi küme üyküleal ti kütral duamfalngey taiñ tukulelafiel mamüll, ka femngechi taiñ doy eluwküleal ñi amuldungucheal, duamfalngey kutranpiwkeyecheal (1 Tesalonisense 5:19, TNM).\nWelu, ¿chem kelluaeiñmu taiñ doy kutranpiwkeyecheal, küdawngefule rume? Ngüneduamaiñ chumngechi inayentuafuiñ ñi femün ta Jewba, Jesus ka ti apostol Pablo.\nINAYENTUAFIYIÑ JEWBA ÑI KUTRANPIWKEYECHEN\nFentren tripantu mu, pu che koyla dunguyekefi ta Jewba. Welu kidu rume küme piwkengey “kom tati mañumkenolu mew ka tati wesa piwkengelu mew” (Luka 6:35). Chaw Jewba, ¿chumngechi am fürenekefi ta che? Ñochi piwkengey itrokom pu che mu, “kisu am ayünielu kom che tañi montuael” (1 Timotew 2:3, 4). Chaw Dios üdekefi kom wedake dungu, welu müna falintuniefi pu che, feymu ‘ayülelay iney no rume ñi layael’ (2 Pedro 3:9).\nChaw Jewba kimniey tati Weküfü ñi welurakiduamelkefiel fentren che koylake dungu mu (2 Korintio 4:3, 4). Pütrün che pichikalu müten, kimeltulelngey koylake dungu Chaw Ngünechen mu. Feymu küdawngeafuy ñi kimürpual engün Chaw Ngünechen tañi rüf dungu. Welu Jewba ayüniey tañi kelluafiel engün, ¿chumngechi kimnieiñ tüfa?\nRakiduamaiñ Jewba ñi chumngentukefiel pu che mülekefulu Ninife waria mew. Feytachi pu che kewatufengefuy, welu Chaw Jewba feypifi ta Jona: “Iñche may doyelchi feley tañi kutranduamyeafiel tati pu che Ninife waria mew mülelu, feyti fütra waria chew tañi mülemüm doy pataka epu mari warangka [pu che kimnolu chem ñi kümen ka ñi kümenon, TNM]” (Jona 4:11). Jewba ngüneduami feychi pu che ñi rüf kimnoetew, feymu rume kutranpiwkeyefi ka elfalkünufi ta Jona ñi ngüfetuafiel engün.\nIñchiñ müna falintuniefiyiñ pu che, Jewba reke. Feymu taiñ inayentuafiel, eluwaiñ ñi kimeltulelafiel kom pu che Ngünechen ñi kümeke dungu, weniyerpunoafilu ta Jewba trokifiliyiñ rume.\nINAYENTUAFIYIÑ JESUS ÑI KUTRANPIWKEYECHEN\nJesus tañi Chaw mu yepay, feymu “pefilu tati pu che, kutranpiwkeyefi kisulelu engün am kiñe kechan ufisa reke nienolu tañi kamañnieaetew” (Matew 9:36). Jesus kimniefuy chumngelu (chemu) ñi femngechilen feychi pu che: pu longkolechi religioso weda duamelkefuy pu che ka kimeltulelkefuy koylake dungu. Feymu Jesus eluwi ñi kimeltulelafiel ta che falinke dungu, kimniefulu rume ñi inanierpunoaetew kom engün (Marku 4:1-9).\nEllaka mu küme allkütunoelmu ta che, weda duamkülekilnge.\nKalerumetule kiñe che ñi mongen, eluwküleafuy tañi doy küme allkütual.\nKa femngechi iñchiñ rakiduamafuiñ chumngelu kiñeke che küpa allkütukelay chem taiñ amuldungukeel. Kidu engün ngüneduamkefuy chi ñi weda femkeel pu kristianofaluwkelu, feymu müte duamkelafi ta Biblia ka pu kristiano. Kakelu che allkütukefuy chi koylake dungu taiñ feyentukeel. Kafey kiñeke che llükakey ñi ayentuaetew tañi pu che kam tañi pu weni, nütramkale iñchiñ engu.\nChew taiñ amuldungukeel, kiñeke che rume weda duamelkeeyew chi tañi rupan kuyfi. Kiñe lamngen werküngelu ka mapu ñi amuldungual, feypi: “Chew taiñ amuldungukeel, pu che ñamümi kom tañi niekefel mülefulu am weychan (awkan). Fey ‘kümelkalewetulayay’ trokikeyngün, doy may rume weda duamnagkey ka maneluwkelafi iney mu no rume. Tüfachi lof mu fentren pu che kayñetukeeiñmew taiñ amuldunguwenoal. Kiñe rupa petu amuldunguyawlu wülelngerumen nga”.\nWelu, ¿chem kellueyew ñi kutranpiwkeyecheal? Kidu feypi: “Weda femngen mu iñche, yafüluwken ñi longkontukual Proverbios 19:11, feypilu: ‘Kiñe che kim ngüneduamlu ngüneniewkey tañi illkufemnoal’. Rakiduamken tati pu che ñi weda rupan tañi lof mu, tüfa kellukeenew tañi kutranpiwkeyeafiel engün. Kafey kom pu che kayñetukelay taiñ amuldungukeel, doy may wiñopemetukefiyiñ kiñeke che ayülu ñi doy kimal”.\nRamtuwaymi: “Iñche kimnofuli ta Jewba, ¿chem piafun amuldungupaelimu pu Dungukelu Iney Ngen Jewba?”. Rakiduamnge koylatungelmi Jewba tañi pu che mu, ¿chumafuymi kay? Eymi ka küpa allkütulayafuymi chi ka duamnieafuymi kutranpiwkeyengeal. Longkontukuaiñ, Jesus feypi taiñ femafiel kakelu che chumngechi ta ayükeiñ taiñ küme trokituaetew iñchiñ. Feymu llemay, yafüluwaiñ pepilafiel ñi chem duamkülen kakelu che ka ñochi duamyeafiyiñ engün, küdawngele rume (Matew 7:12).\nINAYENTUAFIYIÑ PABLO ÑI KUTRANPIWKEYECHEN\nTi apostol Pablo tañi amuldungun mew kayñetueyew pu che ka kewatueyew, welu kidu eluwi ñi kutranpiwkeyecheal. ¿Chumngelu am? Pablo longkontukukefuy ñi chumkefel kuyfi. Kidu feypi: “Tunte kuyfi mew iñche rume wesa kayñetukefuiñ ta Cristo ñi küme dungu, inantukukayñetukefuiñ ka wesa lukatukefuiñ. Welu Ngünechen ta kutranpiwkeyeenew, iñche am petu feyentukenofulu ta Cristo mew ka kimkelafun rume tañi wesa femkefel” (1 Timotew 1:13). Pablo kimniefuy fente ñi kutranpiwkeyeetew Jewba ka Jesus. Kafey kidu kayñetukefilu kay pu kristiano, pepilniekefuy tañi chem rakiduamkeel pu che tañi kayñetuetew.\nKiñeke mu, Pablo ka nütramkalelkefuy kiñeke che rume feyentukefulu koylake kimeltun. ¿Chum duameleyew tüfa? Hecho 17:16 feypi petu mülelu Pablo Atenas waria mew, ‘rume wesa duameleyew ñi pefiel mew tati trokiñche rumeñma ñi püramyeniefiel engün tati pu dewman pichike adentun’. Welu ngüneduami chem tañi püramyekefiel engün, femngechi ñi amuldungulelafiel ti rüf dungu (Hecho 17:22, 23). Pablo amuldungulelkefuy kakerume tuwün pu che, feymu küme rakiduamkefuy chem ñi duamnieel kake kiduke engün, femngechi “ñi pepi montulafiel müten ta ineyngeay rume” (1 Korintio 9:20-23).\nFamülke mu, ka amuldungulelkefiyiñ ta che feyentukelu koylake kimeltun ka kiñeke küme llowkelaeiñmu rume. Feymu inayentuafiyiñ Pablo ñi femün, rakiduamaiñ taiñ kimüñmafiel pu che, femngechi taiñ nütramkalafiel “Ngünechen ñi küme dungu” (Luka 4:43). Kiñe lamngen Dorothy pingelu feypi: “Taiñ lof mu, fentren che kimeltulelngekey Ngünechen ñi mollkenofiel pu che tañi weda femün. ‘Kümey tami feyentukeel Ngünechen mu’ pikefiñ engün, ka nütramkalelkefiñ Biblia ñi feypin fente ñi küme piwkengen ta Jewba ka chem ñi chumal kidu küpalechi antü mu”.\n‘WEWAFIYIÑ KÜME FEMÜN MEW TATI WESA FEMÜN’\nDoy fülkülepale ñi afal wedake dungu, kimnieiñ pu che ñi chumken amuleay tañi doy wedalkalerpun engün (2 Timotew 3:1, 13). Welu chumle rume ta che, fentekünulayaiñ ñi kutranpiwkeyecheal ka taiñ ayüwülaetew amuldungucheal. Jewba llemay eluaeiñmu newen taiñ wewafiel “küme femün mew tati wesa femün” (Romanu 12:21). Kiñe lamngen wünelekelu amuldungun mew, Jessica pingey, kidu feypi: “Amuldungun mu tripakey che mallma piwkengelu, fey ayentukeeiñmu taiñ nütramkakeel mu. Tüfa lladkün-ngey. We nütramkafilu kiñe che ñüküfkülen ngillatukefiñ ta Jewba, ka ‘kelluen ñi duamtunieafiel ta che eymi reke’ pikefiñ. Tüfa kellukeenew ñi kidutu doyümuwnoal, doy may rakiduamal chumngechi ñi kelluafiel ta che”.\nAf kintukelafiyiñ pu ayünielu kimafiel ta Ngünechen.\nRupale chi antü, kiñeke che eluway tañi kimeltungeal, fey kimürpuafi ta Jewba.\nKafey yafültukuafiyiñ taiñ pu peñi ka lamngen petu taiñ amuldunguyawün. Jessica feypi: “Weda llowngele kiñe lamngen amuldungun mew, eluwken tañi müte rakiduamtukunoal tüfa. Doy may, nütramkaken kümeke dungu, feymu rakiduamelkefiñ fente ñi küme tripaken taiñ amuldungun, weda lloweliyiñmu rume kiñeke che”.\nJewba kimniey fente küdawün-ngen taiñ amuldungual kiñeke mu. Feymu inayentufiliyiñ tañi kutranpiwkeyechen, ¡müna ayüwkey llemay! (Luka 6:36). Welu Jewba yochi küme apümafi itrokom wedake dungu, feychi mu kutranpiwkeyelayafi pu wedake che. Fey petu ñi akunon Jewba ñi antü, rume duamfalngey taiñ amuldungulelafiel ta che (2 Timotew 4:2). Feymu llemay, kom piwke mu eluwküleaiñ amuldungulelafiel ka kutranpiwkeyeafiel itrokom pu che.